title: Kylmä vyöhyke

text:
Kylmän vyöhykkeen kasvi- ja eläinlajien on sopeuduttava ankaran luonnon oloihin.
Kasvillisuus on matalaa tundrakasvillisuutta (jäkälä-, sammal-, heinä-, varpu- ja pensaskasvillisuutta). Suot ovat yleisiä.


title: Raymond Kopa

text: Raymond Kopa (oikea nimi Raymond Kopaszewski, 13. lokakuuta 1931 Nœux-les-Mines, Ranska – 3. maaliskuuta 2017) oli ranskalainen jalkapalloilija. Hänen vanhempansa olivat puolalaisia maahanmuuttajia.


title: Raymond Kopa

text: Kopa aloitti ammattilaisuransa 17-vuotiaana Angersin riveissä, josta hän siirtyi kaksi vuotta myöhemmin Stade Reimsiin. Reimsissä hän voitti Ranskan-mestaruudet vuosina 1953 ja 1955 sekä oli mukana Euroopan Cupin loppuottelussa, jonka Real Madrid kuitenkin voitti lukemin 4–3. Seuraavana kautena Kopa siirtyikin Stade de Reimsistä juuri Real Madridiin. Siellä hän voitti kaksi Espanjan-mestaruutta vuosina 1957 ja 1958 sekä kolme Euroopan Cupia vuosina 1957–1959. Viimeinen voitto oli hänen vanhaa joukkuettaan Stade Reimsiä vastaan. Kopa oli myös ensimmäinen ranskalaispelaaja, joka voitti Euroopan Cupin.


title: Raymond Kopa

text: Kaudeksi 1959–1960 Kopa palasi Ranskaan takaisin Stade Reimsiin, jossa hän voitti taas kaksi mestaruutta (1960 ja 1962). Yhteensä Kopa teki Ranskan Ligue 1:ssä 75 maalia 346 ottelussa. Hänet palkittiin myös France Football -lehden Kultaisella pallolla vuonna 1958.


title: Raymond Kopa

text: Ranskan maajoukkueessa Kopa pelasi vuosien 1952–1962 aikana 45 ottelua tehden 18 maalia. Hän oli mukana vuoden 1958 MM-kisoissa, joissa Ranskan joukkue sai pronssia.


title: Kalinovka

text: Kalinovka () on kylä Kurskin alueen Homutovskin piirissä Lounais-Venäjällä lähellä Ukrainan rajaa. Kalinovka on neuvostopoliitikko Nikita Hruštšovin syntymäpaikka.


title: Seattle Storm

text: Seattle Storm on yhdysvaltalainen naiskoripalloseura, joka pelaa Women's National Basketball Association -liigassa. Liigan läntiseen konferenssiin kuuluva seura pelasi ensimmäisen kautensa WNBA:ssa vuonna 2000. Storm pelaa kotiottelunsa KeyArenalla Seattlessa Washingtonin osavaltiossa.


title: Seattle Storm

text: Seattle Storm aloitti taipaleensa WNBA:ssa vuonna 2000 laajennusjoukkueena yhdessä Indiana Feverin, Miami Solin ja Portland Firen kanssa. Näistä seuroista Storm ja Fever ovat ainoat edelleen toimintaansa jatkavat. Stormin ensimmäinen kausi oli laajennusjoukkueille tyypillinen, se hävisi suurimman osan otteluistaan, 26 32:sta, ja jäi lopulta konferenssinsa ja koko liigan hännille. Joukkue jäi läntisen konferenssin viimeiseksi myös seuraavalla kaudella voitettuaan 10 ottelua ja hävittyään 22.


title: Seattle Storm

text: Kaudella 2002 Stormin suunta kääntyi, kun se onnistui pääsemään ensimmäistä kertaa WNBA:n pudotuspeleihin sijoituttuaan konferenssissaan neljänneksi voittoprosentilla 53,1 (17 voittoa ja 15 tappiota). Pudotuspelien ensimmäisellä kierroksella vastaan asettui hallitseva WNBA-mestari Los Angeles Sparks, joka oli vahvempi suoraan voitoin 2–0. Sparks eteni lopulta toiseen peräkkäiseen mestaruuteensa.


title: Seattle Storm

text: Vuonna 2003 Storm sai uuden valmentajan seuraa kolme kautta valmentaneen, kauden 2002 jälkeen eronneen Lin Dunnin tilalle. Uusi päävalmentaja oli entinen tähtipelaaja Anne Donovan, Basketball Hall of Fameen vuonna 1995 valittu kaksinkertainen olympiavoittaja. Storm voitti 2003 jälleen yli puolet otteluistaan, 18 34:stä (voittoprosentti 52,9), mutta jäi pudotuspelien ulkopuolelle sijoituttuaan konferenssissaan viidenneksi. Hyvän kauden pelannut WNBA:n varaustilaisuuden ykkösvaraus vuodelta 2001, laitahyökkääjänä ja keskushyökkääjänä pelaava Lauren Jackson palkittiin kauden jälkeen WNBA:n arvokkaimpana pelaajana.


title: Seattle Storm

text: Kausi 2004 on Stormin historian menestyksekkäin. Storm voitti runkosarjassa 20 ottelua 34:stä (voittoprosentti 58,8) ja sijoittui runkosarjassa konferenssinsa toiseksi. Koko liigassa vain Los Angeles Sparks saavutti paremman voittoprosentin, 73,5 (25 voittoa, 9 tappiota). Pudotuspelien ensimmäisellä kierroksella joukkue sai vastaansa Minnesota Lynxin, joka kaatui suoraan kahdessa ottelussa. Konferenssifinaaleissa vastaan tuli Sacramento Monarchsin, joka oli yllättäen voittanut ensimmäisellä kierroksella Sparksin. Storm oli Monarchsia parempi voitoin 2–1. Loppuotteluissa joukkue pelasi itäisen konferenssin mestaria Connecticut Sunia vastaan, joka kaatui tasaisessa ottelusarjassa voitoin 2–1, pistein 64–68, 67–65 ja 74–60.


title: Seattle Storm

text: Stormin mestaruuden takuunaisina toimivat Lauren Jackson ja takamiehen pelipaikalla ja laitahyökkääjänä pelaava Betty Lennox, joka pussitti kolmessa loppuottelusarjan ottelussa keskimäärin 22,3 pistettä ottelua kohden. Lennox palkittiin vuoden 2004 loppuottelujen arvokkaimman pelaajan palkinnolla. Lennox tuli joukkueeseen ennen kauden alkua dispersal draftin kautta, kun hänen entinen seuransa Cleveland Rockers lopetti toimintansa. Jacksonin ja Lennoxin ohella Stormin aloitusviisikossa vuoden 2004 pudotuspeleissä pelasivat takamies Sue Bird, takamies/laitahyökkääjä Sheri Sam ja laitahyökkääjä/keskushyökkääjä Kamila Vodičková. Kauden jälkeen Storm joutui luopumaan Samista, joka siirtyi vapaana pelaajana Charlotte Stingiin, ja Vodičkovásta, joka siirtyi Phoenix Mercuryyn.


title: Seattle Storm

text: Kaudella 2005 Storm menestyi runkosarjassa yhtä hyvin kuin edelliselläkin, kun se sijoittui konferenssinsa toiseksi voittoprosentilla 58,8 (20 voittoa ja 14 tappiota). Pudotuspeleissä seura putosi kuitenkin jo ensimmäisellä kierroksella hävittyään voitoin 1–2 Houston Cometsille. Samin ja Vodičkován Stormin vakioaloittajina korvasivat mestaruuskaudella vaihtopelaajan roolissa pelannut Janell Burse vapaana pelaajana seuraan tullut Iziane Castro Marques


title: Seattle Storm

text: Samat viisi pelaajaa pelasivat vakituisesti Stormin avauksessa myös kaudet 2006 ja 2007. Joukkue pääsi molemmilla pudotuspeleihin, 2006 konferenssinsa neljäntenä seurana voittoprosentilla 52,9 (18 voittoa ja 16 tappiota) ja 2007 niin ikään konferenssinsa neljäntenä voittoprosentilla voitettuaan 17 runkosarjaottelua ja hävittyään yhtä monta. Stormin pudotuspelitaival päättyi molemmilla kausilla ensimmäisellä kierroksella, 2006 se hävisi Los Angeles Sparksille voitoin 1–2 ja 2007 tulevalle mestarille Phoenix Mercurylle suoraan kahdessa ottelussa. Lauren Jackson valittiin kauden 2007 jälkeen toistamiseen WNBA:n arvokkaimmaksi pelaajaksi.


title: Seattle Storm

text: Storm uudistui kovasti kaudeksi 2008. Anne Donovan jätti päävalmentajan tehtävät kauden 2007 jälkeen ja uudeksi valmentajaksi palkattiin Brian Agler. Storm sai myös uuden omistajan vuoden 2008 alussa, kun seattlelainen omistajaryhmä Force 10 Hoops osti seuran NBA-seura Seattle SuperSonicsin omistajalta Clayton Bennettiltä kymmenellä miljoonalla dollarilla. Joukkue vältti näin SuperSonicksin kohtalon, siirron pois Seattlesta. Bennett oli ostanut SuperSonicksin ja Stormin vuonna 2006.


title: Seattle Storm

text: Ennen kautta 2008 Storm hankki riveihinsä kolme kokenutta tähtipelaajaa, aiemmin kuusi kautta Detroit Shockissa pelanneen Swin Cashin, yhdeksän kautta Sacramento Monarchsissa pelanneen keskushyökkääjä/laitahyökkääjä Yolanda Griffithin ja vuodesta 1997 Houston Cometsia edustaneen Sheryl Swoopesin. Edelliskausien aloitusviisikosta Janell Burse, Iziane Castro Marques ja Betty Lennox saivat lähteä.


title: Seattle Storm

text: Lauren Jackson on Stormin historian tehokkain pelaaja hyökkäyspäässä. Hän on ollut joukkueen paras pistenainen ensimmäisestä WNBA-kaudestaan, kaudesta 2001 lähtien joka vuosi niin pistekeskiarvolla mitattuna kuin kokonaispisteissäkin. Eniten pisteitä hän on tehnyt kaudella 2007, jolla hän teki yhteensä 739 pistettä 31:ssä runkosarjaottelussa, keskimäärin 23,8 ottelua kohden. Kaudella 2000 joukkueen paras pistenainen oli Stormissa vain tuon kauden pelannut Edna Campbell


title: Seattle Storm

text:
Jackson on ollut joka kautenaan Stormin ykköspelaaja myös levypalloissa ja blokeissa. Eniten levypalloja hän on kerännyt kaudella 2005, yhteensä 313 34:ssä runkosarjaottelussa (keskiarvolla mitattuna eniten kaudella 2007, yhteensä 300 31:ssä ottelussa, keskimäärin 9,7 per ottelu). Blokkeja hän on kerännyt eniten kaudella 2002, yhteensä 81 28:ssa ottelussa. Koriin johtaneissa syötöissä Stormin ykköspelaaja on Sue Bird, joka tuli joukkueeseen vuonna 2002 WNBA:n varaustilaisuuden ykkösvarauksena. Eniten hän on syöttänyt koreja kaudella 2003, 221 koria 34:ssä ottelussa.
Tilanne 20. syyskuuta 2011:


title: Chamonix

text: Chamonix-Mont-Blanc tai yleisemmin Chamonix on kylä ja kunta itäisessä Ranskassa, Haute-Savoien departementissa Mont Blancin juurella.


title: Chamonix

text: Chamonix on erittäin suosittu talviurheilukeskus. Vuoden 1924 talviolympialaiset pidettiin Chamonix’ssa. Paikallinen jääkiekkojoukkue, Chamois de Chamonix, on Ranskan kaikkien aikojen menestyksekkäin seura. Se on voittanut maansa mestaruuden 30 kertaa.


title: Chamonix

text: Chamonix’n talviurheilukeskuksessa on hoidettuja rinteitä 170 kilometriä, ja hissillä pääsee 3 824 metrin korkeuteen. Aiguille du Midin asemalta alkaa yksi maailman kuuluisimmista off-piste-reiteistä, Vallée Blanche, joka on korkeuseroltaan 2 800 metriä.


title: Bowser

text: Bowser tai Koopa (koko nimeltään Kuningas Bowser Koopa, "Daimaō Kuppa") on Nintendon Mario-peleissä esiintyvä fiktiivinen hahmo.


title: Bowser

text: Hahmon luoja Shigeru Miyamoto suunnitteli Bowserista aluksi härkää muistuttavan hahmon, mutta animaattori Yoichi Kotabe tulkitsi hahmon piirrosten pohjalta väärin kilpikonnaksi. Hahmo luotiin lopulta Miyamoton ja Kotaben yhteisten ideoiden pohjalta.


title: Bowser

text: Bowser on Marion arkkivihollinen ja Koopa-kilpikonnien kuningas. Aluksi Bowserista käytettiin nimitystä Koopakuningas (), mutta "Super Mario Bros. 3":n yhteydessä hän sai etunimen Bowser. Bowser on ollut mukana melkein jokaisessa Mario-pelissä Super Mario Bros. -pelin jälkeen. Hän on valtava kilpikonna, joka osaa syöstä tulta. Bowser kidnappaa usein Sienivaltakunnan Prinsessa Peachin. Bowserin ensiesiintyminen oli pelissä "Super Mario Bros.". Bowserilla on seitsemän adoptiolasta, jotka yrittävät myös tehdä Marion aikeet tyhjiksi. Kahdeksas, hänen oma lapsi on nimeltä Bowser Jr.


title: Bowser

text: Bowserilla on oma linna Sienivaltakunnan laitamilla ja lukuisia kannattajia, jotka pitävät häntä kuninkaanaan. Näihin kuuluvat muiden muassa Koopa Troopat, Bob-ombit ja Goombat ja hänen oma nuorempi itsensä Bowser Jr.


title: Bowser

text: Bowserin hirviömäisin muoto on nimeltään Giga Bowser, joka nähtiin pelissä "Super Smash Bros. Melee". Lisäksi "Super Smash Bros. Brawlissa" on mahdollista kontrolloida Giga Bowseria hetken aikaa. Bowserilla ei ole omaa peliä, mutta hahmolla voi pelata peleissä "" ja "Super Paper Mario".


title: Bowser

text: Baby Bowser on Bowser nuorempana. Se on sama henkilö kuin Bowser. Sen ensiesiintyminen oli pelissä "," ja viimeistä kertaa se esiintyi "Yoshi’s Island DS":ssä. Se on esiintynyt myös pelissä "". Baby Bowser esiintyi ensimmäisen kerran "The Super Mario Bros. Super Show!" -piirretyssä, ja toinen piirretty, missä tämä esiintyi oli ollut The Adventures of Super Mario Bros. 3. Baby Bowser on esiintynyt myös pelissä "Yoshi’s Story". Näissä peleissä Baby Bowser on hitaampi ja kömpelömpi kuin muut hahmot, mutta voi tuottaa valtavaa vahinkoa tulellaan.


title: Bowser

text: Bowser on myös esiintynyt poikansa Bowser Jr.:n kanssa peleissä "Super Mario Sunshine", "New Super Mario Bros.", "New Super Mario Bros. Wii", "Super Mario Galaxy" ja "Super Mario Galaxy 2".


title: Bowser

text: Bowser esiintyy "Super Mario Bros." -elokuvassa liskoihmisenä mutta lopuksi muuttuu ”koopaksi”.


title: Bowser

text: "Super Smash Bros. Melee" -pelissä Bowser on yksi pelattavista hahmoista.


title: Friedrich Kiel

text: Friedrich Kiel (8. lokakuuta 1821 Bad Laasphe – 13. syyskuuta 1885 Berliini) oli saksalainen säveltäjä ja musiikinopettaja. Hänen oppilaitaan olivat muun muassa säveltäjät Charles Villiers Stanford ja Frederic Hymen Cowen.


title: Japanin aivotulehdus

text: Japanin aivotulehdus eli Japanin enkefaliitti on flaviviruksen aiheuttama, hyttysten levittämä Kaukoidän aivokuume. Tautia esiintyy Aasiassa Intiasta itään 17. leveyspiirin pohjoispuolella sadeaikana (kesä-syyskuussa) ja 17. leveyspiirin eteläpuolella ympäri vuoden.


title: Japanin aivotulehdus

text: Vähemmän kuin yksi 250:stä tartunnan saaneesta saa oireisen neurologisen sairauden. Niistä potilaista, joille kehittyy aivotulehdus, 30-40 prosenttia kuolee, ja eloon jäävistä puolelle jää pysyviä neuropsykiatrisia oireita.


title: Japanin aivotulehdus

text: Tautia vastaan on kehitetty rokote. Rokote annetaan kolmen pistoksen sarjana päivinä 0-7-30 tai nopeutettuna 0-7-14, jolloin rokotteen teho tosin laskee. Viimeisen piston jälkeen tulisi odottaa 10 päivää ennen riskialueille lähtöä. Rokotetta suositellaan niille, jotka aikovat oleskella yli kuukauden ajan taudin esiintymisalueilla epidemia-aikaan.


title: Japanin aivotulehdus

text: Tautia esiintyy harvoin turisteilla. On arvioitu, että taudin esiintymisalueella maaseudulla viikon oleskelevan matkailijan todennäköisyys saada Japanin aivotulehdus on 1/5 000-1:20 000.


title: Japanin aivotulehdus

text: Vuonna 2002 diagnosoitiin ensimmäinen suomalaisen saama Japanin aivotulehdus.


title: Madredeus

text: Madredeus on portugalilainen yhtye, joka sekoittaa musiikissaan fadoa, kansanmusiikkia, klassista musiikkia ja nykyaikaisempaa populaarimusiikkia. Pedro Ayres Magalhães ja Rodrigo Leão perustivat yhtyeen vuonna 1985. Vuonna 1986 mukaan liittyivät sellisti Francisco Ribeiro ja laulaja Teresa Salgueiro. Vuonna 1987 yhtye julkaisi ensimmäisen albuminsa "Os dias da Madredeusin".


title: Madredeus

text: Vuonna 1993 Magalhães lähti yhtyeestä väliaikaisesti. Hän palasi siihen uudelleen muutaman vuoden päästä. Vuonna 1994 Leão jätti yhtyeen aloittaakseen soolouran.


title: Madredeus

text: Madredeus julkaisi useita levyjä ja sai runsaasti suosiota Portugalissa. Se pysyi kuitenkin muualla melko tuntemattomana. Tilanne muuttui vuonna 1994, kun Wim Wenders pyysi yhtyettä esiintymään elokuvassaan "Lisbon Story". Yhtyeen soundtrack nousi menestykseksi myös kansainvälisesti. Madredeus on myynyt yhteensä yli kolme miljoonaa albumia.


title: Madredeus

text: Portugalilainen metalliyhtye Moonspell julkaisi vuonna 2001 levynsä "Darkness and Hope" bonuskappaleena cover-version Madredeusin kappaleesta ”Os senhores da guerra”.Entiset jäsenet:


title: Kanto (täsmennyssivu)

text: Kanto voi tarkoittaa ainakin seuraavia:


title: Luisa Miller

text: Luisa Miller on yksi italialaisen Giuseppe Verdin oopperoista. Se kantaesitettiin Napolissa 8. joulukuuta 1849.


title: Luisa Miller

text: Luisa Miller on vakava ooppera, kuten kaikki Verdin oopperat kahta lukuun ottamatta. Teos oli järjestyksessä Verdin viidestoista ooppera. Sitä edelsi "La battaglia di Legnano" (1849) ja seurasi "Stiffelio" (1850).


title: Luisa Miller

text: Luisa Millerin italiankielisen libreton kirjoitti Salvatore Cammarano. Juoni pohjautuu Friedrich Schillerin tragediaan "Kavaluus ja rakkaus". Ooppera on kolminäytöksinen "melodramma tragico".


title: Luisa Miller

text: Luisa Millerin alkusoittoa on verrattu mm. Carl Maria von Weberin "Taika-ampujan" alkusoittoon.


title: Luisa Miller

text: Oopperan tapahtumat sijoittuvat Tiroliin 1700-luvun alkupuolella.


title: Luisa Miller

text: Keskeisessä roolissa on maalaistyttö Luisa Miller, joka on rakastunut kreivi Walterin poika Rodolfoon. Luisan eläkkeellä oleva sotilasisä sekä kreivi Walter ja linnanvouti Wurm yrittävät erottaa rakastavaiset toisistaan.


title: Luisa Miller

text: Linnanvouti Wurm pakottaa Luisa Millerin kirjoittaman tämän rakastajalle Rodolfolle kirjeen, jossa väittää rakastavansa ainoastaan Wurmia. Saatuaan viestin Rodolfo haastaa kaksintaisteluun Wurmin, joka kuitenkin kieltäytyy.


title: Luisa Miller

text: Epätoivoissaan Rodolfo myrkyttää sekä itsensä että Luisa Millerin. Kun molemmat ovat jo juoneet myrkyn, Luisa kertoo Rodolfolle Wurmin vehkeilyistä. Ennen kuolemaansa Rodolfo ehtii vielä ottaa linnanvoudin hengiltä.


title: Elizabeth Arden

text: Elizabeth Arden (31. joulukuuta 1878 Woodbridge, Ontario, Kanada – 18. lokakuuta 1966 New York, Yhdysvallat) oli kanadalaissyntyinen liikenainen joka rakensi kosmetiikkaimperiumin Yhdysvalloissa. Hänen oikea nimensä oli Florence Nightingale Graham, mutta noin 1908–1909 hän otti ammattinimekseen Elizabeth Ardenin..


title: Elizabeth Arden

text: Alkuperäisen nimensä innoittamana hän opiskeli ensin sairaanhoitajaksi. Opiskeluaikana hän huomasi, että hieronnalla ja hyvällä fyysisellä kunnolla saattoi vaikuttaa ihon ulkonäköön. Vuonna 1908 hän muutti Torontosta New Yorkiin, missä hän ryhtyi Fifth Avenuella sijainneen pienen kauneussalongin omistajan yhtiökumppaniksi. Hänellä sanottiin olevan erehtymätön maku ja häntä pidettiin muodin asiantuntijana. Vähitellen hän avasi kuuluisia punaovisia salonkeja eri puolille Yhdysvaltoja, Eurooppaa ja Kaukoitää. Hän toimi yhtiönsä johdossa kuolemaansa asti..


title: Elizabeth Arden

text: Hän loi käsitteen "brändi" yhdessä toisen kosmetiikka-alan uranuurtajan, Helena Rubinsteinin kanssa. Arden oli ja on edelleenkin tunnettu myös punaovisista kauneussalongeistaan.


title: Elizabeth Arden

text: Elizabeth Ardenin tuotteita myydään ympäri maailmaa edelleen runsaasti. Yhtiön mannekiinina on toiminut muun muassa näyttelijä Catherine Zeta-Jones.


title: Elizabeth Arden

text: Elizabeth Ardenin kosmetiikkatuotesarja sisältää ihonhoitotuotteita, meikkejä sekä tuoksuja.


title: Ojos de Brujo

text: Ojos de Brujo oli Barcelonasta kotoisin oleva musiikkiyhtye, joka kuvaa tyyliään "flamencovaikutteiseksi hip hopiksi". Yhtye voitti BBC Radio 3:n maailmanmusiikkipalkinnon vuonna 2004.


title: Reijo Kupiainen

text: Reijo Kupiainen (s. 1964 Pori) on suomalainen filosofi ja kasvatustieteilijä. Kupiainen työskentelee Aalto-yliopiston taiteiden ja suunnittelun korkeakoulussa visuaalisen kulttuurin teorian professorina ja vierailevana mediakasvatuksen professorina Norjan teknis-luonnontieteellisen yliopiston kasvatustieteiden laitoksella. Aiemmin hän on toiminut mediakasvatuksen yliassistenttina Tampereen yliopistossa, lehtorina ja määräaikaisena professorina (Lapin yliopisto) ja visuaalisen kulttuurin lehtorina (Taideteollinen korkeakoulu, Porin yksikkö).


title: Reijo Kupiainen

text: Kupiaisen kirjalliseen työhön kuuluu muun muassa Martin Heideggerin teoksen "Oleminen ja aika" suomentaminen. Kupiainen on väitellyt mediakasvatuksen alalta vuonna 2005 tutkimuksellaan "Mediakasvatuksen eetos", joka palkittiin kasvatustieteen vuotuisella väitöskirjapalkinnolla. Hänen julkaisunsa "Media and Digital Literacies in Secondary School" (Peter Lang 2013) tarkastelee yläkoululaisten mediakäytäntöjä ja koulun mediakasvatusta suomalaisessa yläkoulussa.


title: Reijo Kupiainen

text: Lisäksi hän on tehnyt uraauurtavaa työtä pienten lasten mediakulttuurin alalla kehittämällä muun muassa animaatiopajatoimintaa päiväkodeissa ja kouluissa sekä opettajien perus- ja täydennyskoulutuksessa.


title: Reijo Kupiainen

text: Kupiainen on myös toiminut filosofisen aikakauslehden "Niin & näin" toimittaja vuosina 1994–2006.


title: Reijo Kupiainen

text: Kupiainen toimi Mediakasvatusseuran puheenjohtajana 2009–2010.


title: Eino Haikala

text: Eino Haikala (12. toukokuuta 1913 – 5. maaliskuuta 1993) oli suomalainen poliitikko ja tilastotieteen professori Tampereen yliopistossa. Hän oli Suomen kansan yhtenäisyyden puolueen (SKYP) puheenjohtaja 1970- ja 1980-lukujen vaihteessa sekä puolueen presidenttiehdokas vuoden 1978 vaalissa. Haikala ei saanut yhtään valitsijamiestä. 1980-luvulla Haikala kuului Suomen kristilliseen liittoon.


title: Pekka Tiainen

text: Pekka Tapio Tiainen (s. 3. elokuuta 1951 Helsinki) on suomalainen tutkija ja virkamies. Tiainen työskentelee työ- ja elinkeinoministeriössä neuvottelevana virkamiehenä. Koulutukseltaan hän on valtiotieteiden tohtori.


title: Pekka Tiainen

text: Tiainen on ollut muun muassa Kommunistisen työväenpuolueen, Suomen Työväenpuolueen ja EU:n vastaisen kansanrintaman (EUVKr) varapuheenjohtaja, Vantaan kaupunginvaltuuston jäsen ja presidenttiehdokas vaaleissa 1994. Hän toimi vuosina 2002–2007 Työpoliittisen Aikakauskirjan päätoimittajana.


title: Pekka Tiainen

text: Tiainen kiinnostui marxismista 1960-luvun lopussa Vietnamin sodan vastaisen liikehdinnän myötä. Yliopistoon mentyään hän liittyi Akateemiseen sosialistiseuraan ja hieman myöhemmin (1971) Suomen kommunistiseen puolueeseen, Viiskulman osastoon. Hän lukeutui SKP:n sisäiseen oppositioon eli taistolaisiin. Tiaisella oli luottamustehtäviä puolueen paikallis- ja piirijärjestöissä. Kun oppositio erotettiin puolueesta, Tiainen valittiin SKP:n järjestöjen keskuskomitean varajäseneksi keväällä 1986, mutta hän ei toiminut puolueessa. Vuonna 1988 Tiainen oli perustamassa Kommunistista työväenpuoluetta.


title: Pekka Tiainen

text: Keväällä 1992 KTP päätti asettaa Tiaisen ehdokkaaksi vuoden 1994 presidentinvaaliin. Eduskunnan ulkopuolisena puolueena KTP:n oli kerättävä 20 000 nimeä valitsijayhdistyksen perustamiseksi. Projekti toteutettiin EY:n vastaisen kansanrintaman tunnusten alla. Kampanjan keskeisin teema oli Suomen EU-jäsenyyden vastustaminen, sekä ulkopolitiikassa puoluettomuus suurvaltojen eturistiridoissa. Allekirjoituksia tuli 25 000. Tiainen sai 7 320 ääntä (0,2 %) ja hän jäi viimeiseksi yhdentoista ehdokkaan joukossa.


title: Pekka Tiainen

text: Tiainen oli Vantaan kaupunginvaltuustossa vuosina 1985–1992. Vaaleissa 1988 hänet valittiin Demokraattisen Vaihtoehdon listalta. Tiainen tuli tunnetuksi Länsimäen kaupunginosa-aktivistina, ja valtuustossa hän puolusti alueen palveluita kiivaasti. Syyskuussa 1990 Tiainen jäi "Kommunistien ja demokraattien" ryhmän ainoaksi valtuutetuksi, kun ryhmän toinen jäsen siirtyi Vasemmistoliittoon. Tiainen ei pystynyt uusimaan paikkaa KTP:n listalta. Kunnallisvaaleissa 2000 hän jäi tosin vain 15 äänen päähän Helsingin valtuustopaikasta. Tiainen istui Elannon valtuustossa KTP:n listalta valittuna vuodet 1991–2003.


title: Pekka Tiainen

text: Tiainen vastusti EU:ta KTP:n tavoin. Hän ei kuitenkaan ollut samaa mieltä puolueen eurovaaliboikotista. Vuoden 1999 vaaleissa KTP:n johtoon kuulunut Tiainen asettui ehdolle SKP:n listalla. KTP tuomitsi menettelyn. Keväällä 2002 Tiainen erotettiin puolueesta yhdessä Helsingin piirijärjestön ja muutaman muun jäsenen kanssa. Toimenpiteen syynä oli osallistuminen Muutosvoimat Suomi -yhteistyöpuolueeseen, joka keräsi EU:n vastustajia oikeistosta vasemmistoon. Hän oli muutosvoimien ehdokkaana eduskuntavaaleissa 2003. Kunnallisvaaleissa 2004 Tiainen oli "Asukkaiden Helsinki" (VEV) -listalla.


title: Pekka Tiainen

text: Vuoden 2006 vappupuheessaan Tiainen otti esille uuden SKDL:n kaltaisen yhteisrintaman, Suomen Työväenpuolueen, perustamisen. Tiainen valittiin STP:n varapuheenjohtajaksi puolueen järjestäytymiskokouksessa 17. syyskuuta 2006. Hän oli STP:n ehdokkaana eduskuntavaaleissa 2007 ja 2011, europarlamenttivaaleissa 2009 sekä kunnallisvaaleissa 2008 ja 2012.


title: Pekka Tiainen

text: Päästyään ylioppilaaksi Savonlinnan lyseosta vuonna 1970 Tiainen ryhtyi opiskelemaan kansantaloustiedettä Helsingin yliopistossa. Hän valmistui valtiotieteen kandidaatiksi 1978, -lisensiaatiksi 1983 ja -tohtoriksi 1994. Tiaisen väitöskirjan otsikko oli "Taloudellisen kasvun tekijät Suomessa. Työvoiman, pääoman ja kokonaistuottavuuden osuus vuosina 1900–1990".


title: Pekka Tiainen

text: Tiainen työskenteli tutkijana sosiaali- ja terveysministeriössä (1978–1979), Kansallis-Osake-Pankissa (1979–1980) ja sisäasiainministeriön ympäristönsuojeluosastolla (1980–1982). Vuonna 1982 Tiainen palkattiin työministeriön erikoistutkijaksi. Hän on ollut ministeriön neuvotteleva virkamies vuodesta 1999.


title: Pekka Tiainen

text: Tiainen on sotilasarvoltaan reservin luutnantti.


title: Pekka Tiainen

text: Tiainen syntyi Helsingissä, mutta vuonna 1956 perhe muutti Savonlinnaan. Tiaisen isä oli toimitusjohtaja ja kokoomuksen kaupunginvaltuutettu. Äiti työskenteli sairaanhoitajana. Perheeseen kuului myös kaksi sisarusta.


title: Pekka Tiainen

text: Tiainen erosi kirkosta vuonna 1969. Tiainen on ollut naimisissa vuodesta 1976 ja eronnut 1995. Hänellä on kaksi lasta. Tiainen harrastaa muun muassa shakkia ja juoksemista. Hän on toiminut sijoittajana ja ollut julkisuudessa suurten ulosottovelkojensa, noin 1,2 miljoonaa euroa, vuoksi.


title: Temistocle Solera

text: Temistocle Solera (25. joulukuuta 1815 – 21. huhtikuuta 1878) oli italialainen säveltäjä ja libretisti. Hän sävelsi omiin librettoihinsa neljä oopperaa, jotka eivät kuitenkaan menestyneet. Lisäksi hän kirjoitti libretot muun muassa moniin Giuseppe Verdin oopperoihin.


title: Maxi

text: Maxi oli Osuusliike Elannon omistama hypermarketketju, joka toimi vuosina 1971–2004. Helsingin Osuuskaupan ja Elannon yhdistyessä vuonna 2004 Maxit muutettiin Prismoiksi, lukuun ottamatta Hakaniemen tavaratalomuotoista Maxia, josta tehtiin Hakaniemen Sokos ja S-market.


title: Maxi

text: Ensimmäinen Maxi-market sijaitsi Espoon Leppävaarassa, ja se avattiin vuonna 1971. Se oli aikanaan Suomen järjestyksessä toinen automarket, ensimmäinen oli joulukuussa 1970 avattu Anttila-ketjuun kuulunut Raketti Hämeenlinnassa. Vuonna 1975 Leppävaaran Maxi oli liikevaihdoltaan Suomen neljänneksi suurin tavaratalo.


title: Maxi

text: Leppävaaran jälkeen seuraava Maxi avattiin muutama vuosi myöhemmin Helsingin Kannelmäkeen, aluksi Eka-Marketin nimisenä. Sittemmin myös Elannon Hakaniemen tavaratalo muutettiin Maxi-marketiksi Elannon luottokriisin jälkimainingeissa vuonna 1996.


title: Maxi

text: Maxi oli vuosina 1995–2004 Tradekan Euromarketin sisarketju, jota johdettiin sen kanssa yhtenä kokonaisuutena. Maxi-marketeja oli 2000-luvun alussa neljä kappaletta, Hakaniemessä, Isossa Omenassa, Kannelmäessä ja Leppävaarassa. Aiemmin Maxeja on ollut myös muun muassa Itäkeskuksessa, Keravalla ja Tikkurilassa (Itäkeskuksen ja Tikkurilan Maxit lopetettiin 90-luvun puolivälissä ja Keravan Maxi muutettiin Prismaksi jo vuonna 2001). Vuonna 1990 avatun Keravan Maxin liiketoiminta oli siirtynyt helmikuussa 1996 Elannolta Tradekan haltuun, koska se sijaitsi pääkaupunkiseudun ulkopuolella. Viimeinen uusi Maxi-market avattiin kauppakeskus Isoon Omenaan vuonna 2001. Leppävaaran Maxin vanha rakennus purettiin vuonna 2003 kauppakeskus Sellon toisen vaiheen tieltä. Silloin Maxi muutti Sellon ensimmäisen vaiheen rakennukseen K-Citymarketia vastapäätä, jossa se ehti toimia noin vuoden kunnes Helsingin Osuuskauppa ja Elanto yhdistyivät. Myös Kannelmäen Maxin/Prisman vanha rakennus purettiin vuonna 2009 nykyisen kauppakeskus Kaaren tieltä. Kannelmäen Prisma toimii nykyisin Kaaren suurimpana liikkeenä.


title: Japanin prefektuurit

text: Japanin prefektuurit ovat Japanin 47 valtionalaista hallintoaluetta. Prefektuurit ovat yksi maan aluejaon yksiköistä, ja niitä on neljää eri tyyppiä: yksi ”metropoli” (都 "to") eli Tokio, yksi ”tie” (道 "dō") eli Hokkaidō, kaksi urbaania prefektuuria (府 "fu") eli Osakan ja Kioton prefektuurit sekä 43 varsinaista prefektuuria (県 "ken"). Prefektuureja kutsutaankin usein nimellä "todōfuken" (都道府県). Jokaista prefektuuria johtaa vaaleilla valittu kuvernööri ja parlamentti.


title: Japanin prefektuurit

text: Prefektuurit jaetaan edelleen kaupunkeihin (市 "shi") ja piirikuntiin (郡 "gun") tai joissakin tapauksissa alaprefektuureihin (支庁 "shichō"). Jokainen piirikunta jaetaan kauppaloihin (町 "chō" tai "machi") ja kyliin (村 "son" tai "mura"). Lisäksi maan suurimmat kaupungit, joissa on yli 500 000 asukasta ja joille on myönnetty virallisen suurkaupungin (政令指定都市 "seirei shitei toshi") asema, jaetaan suuralueisiin (区 "ku"). Kaikkilla näillä paikallishallinnon yksiköillä on pormestari tai johtaja ja vaaleilla valittu valtuusto. Tokion metropoli on erikoistapaus, sillä se jakautuu 23 erillisalueeseen (特別区 "tokubetsu-ku"), joita hallitaan itsenäisten kaupunkien tavoin, eikä Tokion kaupunkia olekaan ollut olemassa vuoden 1943 jälkeen.


title: Japanin prefektuurit

text: Nykyisen järjestelmän perusti Meiji-hallinto heinäkuussa 1871. Aikaisemmin käytössä ollut han-järjestelmä lakkautettiin ja sen tilalle luotiin prefektuurit (廃藩置県, "haihan-chiken"). Alun perin prefektuureja, joista monet olivat vanhoja han-alueita, oli yli 300. Vuoden 1871 loppuun mennessä luku oli kuitenkin vähentynyt 72:een ja 1888 saavutettiin nykyinen prefektuuriluku 47. Vuonna 1947 voimaan tullut paikallinen itsehallintolaki (地方自治法, "Chihō-jichi-hō") asetti jokaiselle prefektuurille oman kuvernöörin ja parlamentin ja antoi niille enemmän valtaa päättää omista asioistaan.


title: William Korwenkoski

text: William AJR Korwenkoski, oikealta nimeltään William Arto Juhani Rinne (s. 15. elokuuta 1962 Alahärmä), on lauluntekijä, artisti, runoilija ja sanoittaja. Hänestä tuli juomalaulun Suomen-mestari 1999. Korwenkoski on tehnyt useita levytyksiä. Musiikkituottajana William Rinteen merkittävin projekti on "Suomenhevonen – kunnon hevonen" -juhlalevy, joka julkaistiin 100-vuotiaan suomenhevosen kunniaksi. Rinne on sanoittanut ja säveltänyt kyseiselle levylle useita kappaleita ja esiintyy myös samalla levyllä taiteilijanimellään William Korwenkoski. Nyrkkeilijä Juho Haapojan virallinen kehäännousulaulu ”Haapoja Härmästä” on Korwenkosken sanoittama ja säveltämä. Edellämainittujen ohella muita tunnettuja Korwenkosken esittämiä kappaleita ovat ”Isontalon Antti ja Rannanjärvi”, ”Härmästä perkeles”, ”Rekkamiehen uni” ja ”Isisin sissit ja terroristit”.


title: William Korwenkoski

text: William Korwenkoski on tunnettu myös Etelä-Pohjanmaalla keskustelua herättäneen Pub Härmän Häjyn perustajana. Hän luopui ravintolatoiminnasta 2003. Taiteilijanimeen liitettiin heinäkuussa 2011 AJR, joka viittaa Korwenkosken oikeaan nimeen Arto Juhani Rinne. William-nimen hän lisäsi viralliseen nimeensä vuonna 2003. Hän oli vuonna 1993 uudelleen perustetun Isänmaallisen Kansanliikkeen ensimmäinen liittosihteeri. Myöhemmin Rinne osallistui politiikkaan muun muassa Perussuomalaisten kansanedustajaehdokkaana Vaasan vaalipiirissä 2003. Nyttemmin Rinne on jättäytynyt puoluepolitiikasta, mutta ottaa varsinkin musiikillaan sangen voimakkaastikin kriittistä kantaa valtamedian toimintaan sekä sisä- ja ulkopolitiikan vaikuttajien edesottamuksiin.


title: Subarktinen ilmasto

text: Subarktinen ilmasto on Köppenin luokituksessa ilmasto, jossa neljän lämpimimmän kuukauden keskilämpötilat ovat kaikki 10 °C tai alle ja kylmimmän kuukauden keskilämpötila alle 0 °C. Tällöin subarktisella alueella on metsää, viileät kesät ja kylmät talvet.


title: Subarktinen ilmasto

text: Ilmastotyyppi vallitsee pohjoisen havumetsävyöhykkeen kylmimmillä alueilla ja sen pohjoispuolella koivuvyöhykkeellä. Subarktisia alueita on muun muassa Grönlannin eteläosassa, Siperiassa, Alaskassa ja Kanadassa sekä Pohjois-Suomessa. Subarktinen ilmasto on talvella kylmä tai hyvin kylmä, kuiva ja kesä on lyhyt ja viileä. Yleisemmin voimakkaiden lämpötilanvaihtelujen takia subarktinen ilmasto on mannerilmastojen alalaji.


title: Subarktinen ilmasto

text: Subarktisella alueella on laajaa ikiroutaa. Tyypillinen subarktinen puulaji on esimerkiksi Siperiassa kasvava lehtikuusi. Ilmastonmuutoksen vuoksi monilla subarktisen ja arktisen alueen eläimillä elinalueet laajanevat tulevaisuudessa.


title: K-Citymarket

text: K-Citymarket (aiemmin K-citymarket ja Citymarket) on Keskon hypermarketketju. Ketjun ensimmäinen myymälä avattiin Lahden Paavolaan 1971. K-Citymarketeja on tällä hetkellä 80 kappaletta 58 eri paikkakunnalla. K-Citymarketin valikoimiin kuuluu elintarvikkeita, pukeutumisen, vapaa-ajan, urheilun ja kodintuotteita. K-Citymarketeissa työskentelee yhteensä noin 6 000 ihmistä. Kaikissa K-Citymarketeissa elintarvikkeiden myynnistä vastaa yksityinen kauppias ja käyttötavarapuolesta Kesko Oyj.


title: K-Citymarket

text: K-citymarket Oy on valittu Great Place to Work Institute Finlandin ”Suomen parhaat työpaikat” -tutkimuksessa Suomen neljänneksi parhaaksi työpaikaksi vuosina 2008 ja 2009.


title: Hamburger SV

text: Hamburger Sport-Verein e.V., tunnetaan yleensä nimellä Hamburger SV tai HSV, on Hampurista kotoisin oleva vuonna 1887 nimellä Sport-Club Germania (yksi nykyseuran kolmesta edeltäjästä) perustettu saksalainen jalkapalloseura, joka pelaa 2. Bundesliigassa. HSV kuuluu kuudella mestaruudellaan Saksan menestyneimpiin jalkapallojoukkueisiin. HSV pelasi Saksan pääsarjassa Bundesliigassa vuosina 1963–2018.


title: Hamburger SV

text: Hamburger SV perustettiin 29. syyskuuta 1887 nimellä Sport-Club Germania, kun kaksi urheiluseuraa, Wandsbek-Marienthaler SC ja Hohenfelder SC yhdistyivät. 1. kesäkuuta 1888 perustettiin Hamburger Fußball Club (HFC), joka vaihtoi vuonna 1914 nimensä Hamburger SV:ksi. 1. helmikuuta 1919 SC Germania, Hamburger SV ja vuonna 1906 perustettu urheiluseura SC Falke yhdistyivät Hamburger Sport-Vereiniksi. Tuolloin sovittiin myös, että seuran virallisena perustamisvuotena pidetään vuotta 1887, jolloin SC Germania perustettiin.


title: Hamburger SV

text: Seuran väreiksi valittiin sininen, valkoinen ja musta, jotka olivat myös SC Germanian ja Hamburger FC:n värit. Peliasujen värit ovat valkoinen ja punainen kunniotuksenosoituksena Hampurille, jonka värejä ne ovat.


title: Hamburger SV

text: 18. kesäkuuta 1922 HSV oli ensimmäistä kertaa finaalissa pelaamassa Saksan mestaruudesta. Erotuomari keskeytti 1. FC Nürnbergiä vastaan pelatun ottelun 189 minuutin jälkeen tilanteessa 2–2, koska oli tullut pimeää eikä Berliinissä ollut tuolloin kentällä riittävää valaistusta. Uusintapeli pelattiin 6. elokuuta. Senkin keskeytti erotuomari, tilanteessa 1–1, sillä kertaa siksi, että Nürnbergiltä oli poistettu kolme pelaajaa kentältä rikkeiden vuoksi ja yksi oli loukkaantunut, eikä Nürnbergillä ollut sen takia tarvittavaa kahdeksaa pelaajaa kentällä. DFB julisti HSV:n Saksan mestariksi, mutta seura palautti mestaruuden vielä samana vuonna urheilullisista syistä.


title: Hamburger SV

text: Vuonna 1923 HSV saavutti ensimmäisen varsinaisen Saksan mestaruutensa voittamalla finaalin Union Oberschöneweidea vastaan 3–0. Vuonna 1924 HSV oli taas finaalissa, mutta hävisi 1. FC Nürnbergiä vastaan 0–2. Vuonna 1928 HSV voitti jälleen Saksan mestaruuden.Lista sisältää kaikki Bundesliiga-ajan valmentajat, myös väliaikaiset:


title: Kyaniitti

text: Kyaniitti (AlSiO) eli disteeni kuuluu alumiinisilikaattien ryhmään. Kyaniitti on saanut nimensä sinisen värinsä perusteella (kreik. kyanos = sininen).


title: Kyaniitti

text: Kidejärjestelmältään kyaniitti on trikliininen. Kide on pitkähkö yhteen suuntaan ja sälöinen. Kyaniitti on väriltään sinisestä sinivalkoiseen, joskus harmaa tai valkoinen. Sälöjen keskusta on sinisempi kuin reunusta. Viiru on valkoinen ja kiilto on helmiäiskiilto tai lasikiilto. Kovuus vaihtelee 4,5–7 Mohsin asteen välillä. Sälöjen pituussuuntaan naarmuttaessa kovuus on vain noin 4,5. Mutta kun naarmutetaan pituussuuntaa vastaan kovuus on jo 6–7 välillä. Ominaispaino on 3,5–3,7 g/cm³.


title: Kyaniitti

text: Kyaniittia tavataan kiilleliuskessa, gneisseissä ja kvartsiiteissa. Sitä esiintyy myös pegmatiiteissä ja kvartsijuonissa. Kyaniittia esiintyy melko yleisesti Itä- ja Pohjois-Suomen kvartsiiteissa, muun muassa Kolilla. Kyaniittia tuotetaan Intiassa ja Yhdysvalloissa.


title: Kyaniitti

text: Kyaniitti on teollisuusmineraali, joka soveltuu muun muassa korkeita lämpötiloja kestävien posliinien esimerkiksi sytytystulppien ja tiilien valmistukseen. Sitä käytetään keraamisiin ja kuumuutta kestäviin materiaaleihin. Kyaniittia voitaisiin myös hioa koruiksi, mutta vaihtuva kovuus tekee sen hyvin hankalaksi.


title: Aleksamenos Teoslainen

text: Aleksamenos Teoslainen (400-luvun loppupuoli eaa.) oli antiikin kreikkalainen sokraattinen filosofi ja todennäköisesti Sokrateen oppilas. Diogenes Laertioksen mukaan hän oli kotoisin joko Styrasta tai Teoksesta. Diogenes kirjoitti myös, että Aristoteleen teoksen "Runoilijoista" mukaan Aleksamenos olisi ollut ensimmäinen, joka kirjoitti sokraattisia dialogeja jo ennen Platonia.


title: Pälmä

text: Pälmä () on maalaiskunta, sen keskustaajama sekä erillinen kylä Karjalan tasavallan Puudožin piirissä Venäjällä. Se sijaitsee Äänisen koillisrannalla 100 kilometriä Puudožista maanteitse luoteeseen. Taajamassa on 1 600, kylässä 5 ja kunnassa 2 600 asukasta (vuonna 2011).


title: Pälmä

text: Pälmän kunnan pinta-ala on 3016,14 neliökilometriä. Se rajoittuu pohjoisessa Karhumäen piirin Tsolmuisen kuntaan, koillisessa Arkangelin alueeseen sekä idässä Puudožin piirin Kuganavolokin ja etelässä Avdejevon kuntiin. Pinta-alasta valtaosa on metsää ja vesistöjä.


title: Pälmä

text: Seudun järviä ovat muun muassa kunnan koillisosassa sijaitsevat Ikšozero, Jangozero ja Ukšozero. Jokia ovat Pälmä, Ylä-Uikujoki ja Žilaja Tambitsa. Hyötykaivannaisiin kuuluvat hiekka, sora ja turve. Suunnitteilla on Jangozeron rauhoitusalueen perustaminen.


title: Pälmä

text: Keskustaajaman ja samannimisen kylän lisäksi kuntaan kuuluvat Pudožgorskin, Tambitsan (ven. "Tambitsy") ja Tambitšozeron taajamat sekä Rimoilan kylä. Toiseksi suurin asutuskeskus on yli 700 asukkaan Pudožgorski. Lakitekstin mukaan kuntaan kuuluvat myös Kodatšguban ja Ostritšin kylät.


title: Pälmä

text: Pälmän taajama on perustettu vuonna 1939. Se on saanut nimensä Pälmän kylästä, joka sijaitsee taajaman eteläpuolella Pälmäjoen suussa. Vuodesta 1956 lähtien Pälmällä oli kaupunkimaisen taajaman status.


title: Pälmä

text: Pälmän ohi kulkee Karhumäen ja Puudožin välinen maantie. Taajamassa toimii puunhankintayritys ja vuonna 2005 avattu saha. Palveluihin kuuluvat keskikoulu, kulttuuritalo, kirjasto ja pieni poliklinikka.


title: Pälmä

text: Pälmän kylän läheltä on löydetty kivikautisia asuinpaikkoja. Kylällä on historiallisen asutuksen status. Sen rakennusmuistomerkkeihin kuuluvat 1700–1800-luvun vaihteessa rakennettu Pyhän Eliaan tsasouna sekä 1800–1900-luvun vaihteessa pystytetyt asuintalot. Rakennusmuistomerkkejä on myös Rimoilassa.


title: Piilolinssi

text: Piilolinssit ovat suoraan silmän sarveiskalvon eli cornean pinnalle laitettavat, yleensä muovista valmistetut linssit. Niitä käytetään yleensä näön korjaamiseen silmälasien sijasta. Piilolinssejä voidaan käyttää myös pelkästään kosmeettisessa tarkoituksessa muuttamaan silmien väriä.


title: Piilolinssi

text: Maailmanlaajuisesti arviolta 125 miljoonaa ihmistä käyttää piilolinssejä (vuoden 2004 tietojen mukaan). Ne pysyvät pintajännityksen ansiosta tiiviisti silmässä eivätkä rikkoudu helposti, joten ne ovat esimerkiksi urheilijoiden suosiossa.


title: Piilolinssi

text: Piilolinssejä löytyy lähes kaikkien tunnettujen taittovirheiden korjaamiseen. Niillä voidaan korjata tyypilliset liki- ja kaukotaitteisuus, mutta myös aikuisnäköisille silmille, jopa hajataittoisille, löytyy ratkaisuja. Piilolinssityypin valinnassa pitää tukeutua näönhuollon ammattilaisen eli optikon tai optometristin apuun, jotta ratkaisu olisi silmälle hyvä ja ongelmilta vältytään. Optikoiden tai optometristien antamia piilolinssien hoito- ja käyttöohjeita noudattamalla vältytään tulehduksilta ja varmistetaan silmien hyvinvointi.


title: Piilolinssi

text: Väärin käytettynä piilolinssit voivat olla haitalliset silmille. Ne saattavat muun muassa aiheuttaa silmän pintaan vaurioita, joiden takia silmään saattaa tulla tulehdus tai pahimmassa tapauksessa parantumaton vaurio. Linssit pitää desinfioida huolellisesti desinfiointinesteellä, joka poistaa bakteereja ja linssin pinnalle kertynyttä proteiinia. Aiemmin käytettiin erillisiä desinfiointi- ja huuhtelunesteitä, nykyään yhä enemmän monikäyttöisiä yleisnesteitä. Vesijohtovettä ei missään tapauksessa saa käyttää edes kosketuksissa piilolinssien kanssa, sillä sen sisältämät mikro-organismit voivat saastuttaa tai pilata linssin, josta voi seurauksena olla pysyvä silmävaurio. Yleisemmin silmän pintavauriot johtuvat käsien bakteerikannan leviämisestä piilolinssin mukana silmään.


title: Piilolinssi

text: Linssien voimakkuuden lisäksi niiden kaarevuus, materiaali, halkaisija, ja mahdollinen sylinterivoimakkuus ovat käyttäjäkohtaisia. Koska vääränlaisten linssien käyttö voi aiheuttaa jopa pysyvää vahinkoa, useimmissa maissa piilolinssien hankinta edellyttää silmien tutkimusta ja reseptiä silmälääkäriltä tai optikolta. Joillekin piilolinssit eivät sovi lainkaan kuivien silmien, allergian tai muun syyn vuoksi.


title: Piilolinssi

text: Piilolinssit voidaan jaotella ryhmiin käyttötarkoituksen mukaan. Korjaavilla linsseillä voidaan parantaa taittovirheiden lisäksi jossain määrin myös värisokeutta. Kosmeettisilla linsseillä voidaan muuttaa silmien omaa väriä tai luoda silmään näyttävä kuvio. Suojaavia piilolinssejä puolestaan voidaan käyttää silmävamman hoidossa. Linssit voidaan jaotella myös käyttöajan mukaan kertalinsseihin, lyhytvaihtovälisiin (käyttöaika 2-4 viikkoa) ja pitkän vaihtovälin linsseihin. Viime aikoina markkinoille on tullut jatkuvakäyttöisiä linssejä, joita ei välttämättä tarvitse poistaa silmistä yöksi.


title: Piilolinssi

text: Kertakäyttöisiä piilolinssejä käytetään nimensä mukaisesti vain kerran, jonka jälkeen ne heitetään pois. Kuukausilinsseja käytetään valmistajan määräämän vaihtovälin verran ennen pois heittämistä, tyypillisesti 2-4 viikkoa. Ne ovat yleisin piilolinssityyppi Suomessa. Piilolinssit otetaan yleensä yöksi pois, mutta nykylinssien kanssa voi jopa nukkua. Jos piilolinssejä ei oteta pois, sarveiskalvo alkaa kärsiä hapenpuutteesta ja siihen alkaa kasvaa verisuonia.


title: Piilolinssi

text: Pehmeät piilolinssit ovat joustavia ja ne mukautuvat silmän pintaan. Pehmeiden piilolinssien valmistusmateriaalina usein käytetty hydrogeeli on polyhydroksietyylimetakrylaatti (CHO) eli PHEMA.


title: Piilolinssi

text: Bausch & Lomb on yksi suurimmista piilolinssien valmistajista.


title: Cromwellin virta

text: Cromwellin virta () on Tyynellämerellä virtaava merenpinnan alainen merivirta. Virran löysi vuonna 1952 oseanografi Townsend Cromwell. Cromwellin virta on putkimainen, 100 metrin syvyydessä kulkeva virtaus, joka liikkuu Päiväntasaajan virtaa vastaan itää kohti. Se on 6 000 km pitkä ja 400 km leveä. Cromwellin virta on kirjattu vuoden 1964 Guinnessin ennätysten kirjaan.


title: Cromwellin virta

text: Merenpinnanalaiset virrat ovat vähän tutkittu oseanografian ala. Uudet tutkimusmenetelmät ovat antaneet mahdollisuuden näiden ilmiöiden tarkasteluun, jotka aiemmin ovat jääneet tutkijoilta huomaamatta.


title: Monster’s Ball

text: Monster's Ball on vuonna 2001 ensi-iltansa saanut yhdysvaltalainen Marc Forsterin ohjaama draamaelokuva. Sen pääosissa ovat Billy Bob Thornton ja Halle Berry.


title: Monster’s Ball

text: Berry voitti roolisuorituksestaan parhaan naispääosan Oscar-palkinnon ensimmäisenä afroamerikkalaisena.


title: Monster’s Ball

text: Hank Grotowski (Billy Bob Thornton) on leski vanginvartija. Hän työskentelee yhdessä poikansa Sonnyn (Heath Ledger) kanssa. Hank asuu rasistisen isänsä Buckin (Peter Boyle) kanssa. Isä on eläkkeellä, sairas ja kykenemätön lähtemään kodistaan.


title: Monster’s Ball

text: Yhdessä Hankin ja Sonnyn pitää avustaa tuomitun murhaajan Lawrence Musgroven (Sean Combs) teloitusta. Myöhemmin Hank tapaa Lawrencen lesken Leticia Musgrove (Halle Berry), joka on taistellut useita vuosia kasvattaakseen lapsensa Tyrellin kunnolla. Lopulta Hank ja Leticia tarttuvat toisiinsa, kun molempien lapset ovat kuolleet. Sonny on ampunut itsensä, koska hänen isänsä Hank vihaa häntä, mutta Sonny on aina rakastanut isäänsä, ja Tyrell on jäänyt auton alle. He kaipaavat surussaan läheisyyttä.


title: Don Airey

text: Don Airey (s. 21. kesäkuuta 1948 Sunderland) on englantilainen muusikko ja Deep Purplen nykyinen kosketinsoittaja, joka liittyi yhtyeeseen alkuperäisen kosketinsoittajan Jon Lordin erottua vuonna 2002. Airey on toiminut myös sessio- ja keikkamuusikkona. Yhtyeitä, joiden kanssa hän on ollut tekemisissä, ovat muiden muassa Colosseum II, Black Sabbath, Ozzy Osbourne, Jethro Tull, Judas Priest, Gary Moore, Whitesnake, Rainbow ja Living Loud. Airey on tehnyt yhteistyötä myös musikaalisäveltäjä Andrew Lloyd Webberin kanssa.


title: Don Airey

text: Deep Purplen viimeisimmissä Suomen-konserteissa Airey on saanut yleisöltä raikuvat aplodit soitettuaan katkelman Jean Sibeliuksen Finlandiaa.


title: Don Airey

text: Vuoden 1997 euroviisuissa Airey toimi kilpailun voittaneen Ison-Britannian Love Shine a Lightin kapellimestarina.


title: Ushuaia

text: Ushuaia (”itään katsova”) on kaupunki Tulimaassa, Argentiinassa. Paikka on entinen rangaistussiirtola ja nykyisin Tierra del Fuegon provinssin pääkaupunki. Ushuaiaa pidetään usein maailman eteläisimpänä kaupunkina, vaikka sen eteläpuolellakin on pysyviä asutuskeskuksia.


title: Ushuaia

text: Ushuaiassa on noin 57 000 asukasta. Sen satama on tärkeä Kap Hornin kautta kulkeville tai Etelämantereelle pyrkiville aluksille. Ushuaiasta on lyhin matka Etelämantereelle. Vuoden keskilämpötila on noin +5,95°C ja vuotuinen sademäärä noin 528 mm. Suomen ilmatieteen laitos suorittaa Ushuaiassa yläilmakehän otsoniluotauksia yhteistyössä Argentiinan sääpalvelun kanssa.


title: Ushuaia

text: Kaupunki sijaitsee noin 200 kilometriä Chilen Punta Arenasista etelään, mutta jopa Ushuaiaa etelämpänä sijaitsee pysyvä asutuskeskus, Chilen puolella oleva Puerto Williams. 2 000 asukkaan Puerto Williamsia ei Chilen viranomaisten mukaan tulisi kuitenkaan pitää kaupunkina, sillä sen asukasluku alittaa reilusti heidän kaupunkimääritelmänsä mukaisen 5 000 asukkaan alarajan. Tästä huolimatta vuonna 1998 pidetyn Chilen ja Argentiinan kuntainliittojen äänestyksen lopputuloksena Puerto Williamsille myönnettiin maailman eteläisimmän kaupungin asema.


title: Silenoz

text: Silenoz (oik. Sven Atle Kopperud, s. 1977 Norja) on norjalainen kitaristi ja black metal -yhtye Dimmu Borgirin perustajajäsen.


title: Silenoz

text: Silenoz on Dimmu Borgirissa vastuussa kitaramelodioiden ja riffien säveltämisestä. Hän myös sanoittaa suuren osan yhtyeen kappaleista. Dimmu Borgirin alkuaikoina Silenozin koko taiteilijanimi oli Erkekjetter Silenoz, joka tarkoittaa suoraan käännettynä "arkkivääräoppista". Sittemmin nimi on lyhentynyt muotoon Silenoz.


title: Silenoz

text: Ennen muusikon ammattia Silenoz työskenteli lastentarhassa. Hänen ensimmäinen yhtyeensä oli norjalainen thrash metal -yhtye Nocturnal Breed. Silenoz on myös esiintynyt ääninäyttelijänä animaatiosarjassa Metalocalypse.


title: Šalla

text: Šalla eli Salla (; myös Шала, "Šala") on maalaiskunta ja sen keskustaajama Karjalan tasavallan Puudožin piirissä Venäjällä. Se sijaitsee Ääniseen laskevan Vodlajoen suussa 32 kilometriä maanteitse Puudožista länteen. Taajamassa on 2 400 ja kunnassa 3 500 asukasta (vuonna 2011).


title: Šalla

text: Šallan kunnan pinta-ala on 1 006,52 neliökilometriä. Se rajoittuu pohjoisessa Puudožin piirin Avdejevon, idässä Puudožin ja etelässä Krasnoborskin kuntiin sekä lännessä Ääniseen.


title: Šalla

text: Vodlajoen lisäksi kunnan alueella virtaavat Šalitsa, Jalganda, Suma-Šalskaja ja Šunduksa -joet. Järviä ovat Ižgora, Sarozero, Lembozero, Bolšoje ja Maloje Kindožskoje, Dolgoe, Krugloje ja Šalskoje. Hyötykaivannaisiin kuuluvat graniitti, gabrodoleriitti, gabrodiabaasi, hiekka ja turve.


title: Šalla

text: Keskustaajaman lisäksi kuntaan kuuluvat Botšilovon, Rogozinskajan, Šaluhan, Semjonovon ja Terebovskajan kylät sekä Botšilovon, Kašinon ja Neftebazan asutukset. Šallan laiturin (Šala Pristan) ja Novo-Stekljannoen asutukset kuuluvat virallisesti Šallan taajaman yhteyteen. Taajaman muita osia ovat Rabotši, Kontorski, Gromovka ja Pervomaiskaja.


title: Šalla

text: Šallan pogosta mainitaan ensimmäisen kerran vuonna 1391. 1400-luvulla siellä toimi ortodoksinen luostari. Pogosta hävitettiin sotatoimissa vuonna 1612. 1700-luvulla Vodlajoen suuhun rakennettiin lasitehtaita, joiden toiminta päättyi seuraavan vuosisadan alussa. Vuonna 1870 perustettiin ensimmäinen ja vuonna 1882 toinen sahalaitos, jonka toimintaa jatkaa Auerin ja Varlenin tehdas. Vuonna 1925 alettiin hyödyntää Äänisen Goltsy-saarilla olevia graniittiesiintymiä, ja myöhemmin kivenlouhinta laajeni myös mantereelle. Jatkosodan aikana Šallassa toimi partisaanien tukikohta.


title: Šalla

text: Šallasta on maantieyhteys Puudožiin. Vodlajoen suussa on satama.


title: Šalla

text: Taajamassa toimii graniittia louhiva yritys, kivimurskaamo, metsätyömaa ja metsänhoitoalueen konttori. Palveluihin kuuluvat ala- ja keskikoulut, kulttuuritalo ja sairaala.


title: Šalla

text: Seudulta on löydetty useita kivikautisia asuinpaikkoja. Nähtävyyksiin kuuluvat Äänisen rannoilla muun muassa Besov Nosissa sijaitsevat kalliopiirrokset sekä runonlaulaja Fjodor Konaškovin hauta ja 1800-luvun lopussa rakennettu Kornyševan talo Semjonovossa.


title: Kirsikkatomaatti

text: Kirsikkatomaatti ("Solanum lycopersicum" var. "cerasiforme") on tomaatin muunnos, jonka nimi johtuu sen pienestä koosta. Kirsikkatomaatista on jalostettu monia lajikkeita, joiden maut ja värit vaihtelevat. Lajikkeita ovat mm. 'Yellow Pearshaped', joka on keltainen ja päärynänmuotoinen, sekä 'Delicado', joka on punainen, makea ja muodoltaan pyöreä.


title: Galder

text: Galder (oik. Thomas Rune Anderson, s. 18. lokakuuta 1976 Jessheim, Norja) on norjalainen kitaristi ja laulaja. Hän on Old Man's Childin ja Dimmu Borgirin kitaristi. Dimmu Borgirissa Galder on toiminut vuodesta 2001 lähtien. Galder käyttää ESP Custom Shopin F- ja V-mallisia kitaroita. Vuonna 1993 hänen taiteilijanimensä oli Grusom. Hän perusti Tjodalvin sekä Jardarin kanssa Old Man's Childin. Hän soitti bassoa ja koskettimet joillekin albumeille. Vuonna 2001 hän liittyi Dimmu Borgiriin, mutta piti Old Man's Childin elossa.


title: Galder

text: Galder on myös soittanut yhtyeissä kuten Dødheimsgard. Aldrahn kirjoitti muutaman kappaleen Old Man's Childin demolle Shades of Life.


title: Galder

text: Old Man's Child


title: Galder

text: Dimmu Borgir


title: Galder

text: Dødheimsgard


title: ICS Vortex

text: ICS Vortex (oik. Simen Hestnæs, s. 4. maaliskuuta 1974 Oslo, Norja), tunnettu myös taiteilijanimellä ICS Vortex (tai vain Vortex), oli Dimmu Borgirin basisti ja taustalaulaja vuosina 1999–2009.


title: ICS Vortex

text:
Simen Hestnæs tunnetaan paitsi puhtaasta ja korkeasta lauluäänestään, sekä siitä että hän on black metal -yhtye Borknagarin (1997–2000) ja avant garde metal -yhtyeen Arcturuksen solisti. Hän laulaa myös doom metal-yhtye Lamented Soulsissa. Syksyllä 2011 hän julkaisi ensimmäisen sooloalbuminsa Storm Seeker.
Puhtaan äänen käyttö varsinkin black metalissa perinteisessä mielessä on harvinaista, joten Hestnæs on tässä mielessä yksi harvoista puhdasta ääntä black metallissa käyttävistä muusikoista.


title: ICS Vortex

text: Hestnæs on naimisissa Nemi-sarjakuvan tekijän Lise Myhren kanssa, ja heillä on poika Storm, joka on syntynyt vuonna 2007.


title: Mustis

text: Mustis (oik. Øyvind Johan Mustaparta, s. 10. syyskuuta 1979) on norjalainen kosketinsoittaja. Mustis tunnetaan parhaiten norjalaisen sinfonisen black metalin yhtyeen Dimmu Borgirin kosketinsoittajana vuosina 1998-2009.


title: Mustis

text: Mustis liittyi Dimmu Borgiriin vuonna 1998. Hän ja yhtyeen laulaja Shagrath olivat ystäviä jo ennen kuin Mustis liittyi yhtyeeseen. Mustis loi tunnelmaa yhtyeen musiikkiin melodisilla kosketinosuuksilla. Tämän voi havaita esimerkiksi Progenies of the Great Apocalypse -kappaleesta albumilta "Death Cult Armageddon". Hänen ensimmäinen live-esiintymisensä oli Dynamo Open Air -festivaalilla kesällä 1998.


title: Mustis

text: Syksyllä 2009 Mustis erotettiin Dimmu Borgirista ilman tarkempaa syytä. Yhtyeestä erottaminen ei kuitenkaan harmita häntä yhtä paljon kuin se, ettei hänelle annettu tarpeeksi tunnustusta kappaleiden sävellyksestä, mikä ei lukuisista yrityksistä huolimatta korjattu. Mustiksen mukaan ilman hänen panostustaan kappaleiden sävellyksessä, esim. albumeilla Puritanical Euphoric Misanthropia ja In Sorte Diaboli, kappaleet ja albumit kuulostaisivat hyvin erilaisilta. Mustiksen kanssa samaan aikaan erotettiin yhtyeen basisti ICS Vortex.


title: Mustis

text: Mustiksen sukunimi Mustaparta on suomea. Hänen siskonsa on muotibloggaaja Hanneli Mustaparta.


title: Golanin kukkulat

text: Golanin kukkulat (hepreaksi: רמת הגולן, Ramat HaGolan, arabiaksi: هضبة الجولان, Haḍbatu 'l-Jawlān tai الجولان, al-Jawlān) (joskus käytössä myös "Golanin ylänkö" tai "Golan") on ylänkömaa Lähi-idässä, jonka Israel valloitti Syyrialta kuuden päivän sodassa 1967.


title: Golanin kukkulat

text: Israel valloitti Golanin kukkuloiden alueen Syyrialta kuuden päivän sodan loppupuolella vuonna 1967. Suurin osa alueella asuneista arabeista pakeni alueelta sodan aikana. Sodan jälkeen perustettiin tulitaukolinja ja alue jäi Israelin haltuun. Lähes välittömästi alueelle alkoi muuttaa juutalaisia siirtolaisia. Syyria yritti valloittaa alueen takaisin Jom kippur -sodassa vuonna 1973, mutta yllätyshyökkäyksestä ja israelilaisten raskaista tappioista huolimatta syyrialaisten hyökkäys pysäytettiin. Molemmat maat sopivat tulitauosta vuonna 1974 ja tuosta vuodesta lähtien tulitaukoa valvomassa on ollut YK:n tarkkailijoita tulitaukolinjalla.


title: Golanin kukkulat

text: Israel liitti Golanin kukkulat itseensä vuonna 1981, mutta liitoksella ei ole kansainvälistä tunnustusta. Alueen strateginen merkitys on suuri. Syyrian pääkaupunki Damaskos sijaitsee vain 60 kilometrin päässä pohjoiseen Golanin kukkuloilta. Kukkuloilta käsin on helppo tarkkailla mahdollisia Syyrian armeijan liikkeitä ja kukkulat muodostavat myös maantieteellisen esteen mahdolliselle syyrialaishyökkäykselle. Alue on myös tärkeä vesihuollon kannalta. Alue tuottaa noin kolmasosan Israelin juomavedestä. Syyria on asettanut Golanin kukkuloiden palauttamisen rauhansopimuksen ehdoksi. Yhdysvaltojen välittämien rauhanneuvottelujen aikana vuonna 1999 Israel oli valmis palauttamaan suurimman osan alueesta, mutta se halusi pitää rajan muutama sata metriä Genesaretinjärvestä itään turvatakseen tämän vesilähteensä. Syyria taas vaati Israelia perääntymään kokonaan vuoden 1967 rajojen taakse. Israel ja Syyria kävivät neuvotteluja turkkilaisten välittäjien kautta myös vuonna 2008, mutta ratkaisua kiistaan ei syntynyt tuolloinkaan.


title: Golanin kukkulat

text: Syyrian sisällissodan aikana vuodesta lähtien 2013 Syyrian armeija ja sitä vastustavat kapinalliset kävivät taisteluja Golanin kukkuloiden rajanylityspaikoista. Myös Israelin armeijan asemat ovat joutuivat ajoittain tulituksen kohteiksi ja armeija vastasi tuleen. Syyrian kapinalliset ottivat ajoittain YK:n tarkkailijoita panttivangeiksi. Syyrian hallituksen joukot valtasivat Golanin kukkuloiden vastaiset alueet heinäkuussa 2018.


title: Golanin kukkulat

text: Golanin kukkuloiden asukasluku on noin 47 000 ja alue kuuluu Israelin harvimmin asuttuihin alueisiin. Juutalaiset siirtolaiset muodostavat asukkaiden vähemmistön. Heitä on alueella Israelin tilastokeskuksen mukaan 20 500. Juutalaiset asuvat alueen ainoassa kaupungissa Katzrinissa, sekä kibbutzeissa ja moshaveissa eri puolilla Golania. Juutalaisia siirtokuntia on kaikkiaan yli kolmekymmentä. Golanin kukkuloiden druusit asuttavat pääasiassa Masaden, Ein Qiniyyen, Majdal Šamsin ja Buqatan kyliä Golanin koillisosassa. Suurin osa druuseista ei ole ottanut vastaan Israelin kansalaisuutta. Golaniin kuuluu myös yksi alaviittien asuttama kylä Ghajar lähellä Libanonin vastaista rajaa.


title: Golanin kukkulat

text: Golanin kukkuloilla on kibbutseja, Golanin kukkuloiden viinitehdas sekä vesipullottamo. Golanin kukkuloiden pohjoisosassa on laskettelukeskus Hermonvuorella.


title: Magneettikiisu

text: Magneettikiisu FeS eli pyrrotiitti on yleinen mineraalina esiintyvä rautasulfidi, joka sisältää usein jonkin verran nikkeliä. Magneettikiisussa raudan ja rikin suhde voi vaihdella FeS. Magneettikiisun muotoa FeS on löydetty meteoriiteista ja sitä kutsutaan troiliitiksi.


title: Magneettikiisu

text: Magneettikiisu voi olla kidejärjestelmältään heksagonaalinen tai monokliininen. Heksagoninen on korkeamman lämpötilan muoto ja monokliininen alemman lämpötilan muoto. Alhaisen lämpötilan mineraalina magneettikiisu on "mackinawiitti". Omamuotoiset kiteet ovat harvinaisia. Useimmiten magneettikiisu on rakeinen.


title: Magneettikiisu

text:
Puhtaana magneettikiisu on väriltään harmaata, mutta ilman vaikutuksesta se hapettuu vähitellen pronssinruskeaksi. Sen ei-magneettiset muodot ovat ruskeita. Viirun väri on musta tai harmaanmusta. Kiilto on metallinkiilto, mutta sekin voi kuitenkin muuttua ilman vaikutuksesta mattamaiseksi. Kovuus on 4 Mohsin asteikolla ja tiheys on 4,5 g/cm³.
Magneettikiisulla voi olla monokliininen tai heksagonaalinen kiderakenne riippuen siitä, missä suhteessa se sisältää rautaa ja rikkiä. Yleensä siinä on rauta-atomeja hieman vähemmän kuin rikkiatomeja, joten puuttuvien rauta-atomien kohdalla kidehilassa on aukkoja. Nimensä mukaisesti magneettikiisu on usein magneettista, mutta sen magneettisuus riippuu suuresti kidehilassa olevien aukkojen määrästä. Troiliitti, jossa aukkoja ei ole vaan molempia atomeja on yhtä paljon, ei ole magneettista.


title: Magneettikiisu

text:
Magneettikiisua esiintyy lisäaineena emäksisissä kivilajeissa ja kiilleliuskeeesa, yleensä kuparikiisun, lyijyhohteen ja sinkkivälkkeen kanssa, joskus mukana on myös pentlandiittia.
Joskus siihen on myös sekoittuneena jopa 8 % nikkeliä, ja tällöin se on arvokas malmi. Magneettikiisua on louhittu nikkelimalmina muun muassa Sudburyssä Kanadassa, Bushwaldissa Etelä-Afrikassa, Flandissa Norjassa ja Nikelissä Venäjällä sekä Suomessakin Vuonoksen, Kotalahden, Enonkosken ja Hituran kaivoksissa.


title: Avdejevo

text: Avdejevo () on maalaiskunta ja sen keskuskylä Karjalan tasavallan Puudožin piirissä Venäjällä. Se sijaitsee Kupetskojejärven lounaisrannalla 38 kilometriä Puudožista luoteeseen. Kylässä on 466 ja kunnassa 1 500 asukasta (vuonna 2011).


title: Avdejevo

text: Avdejevon kunnan pinta-ala on 1 708,33 neliökilometriä. Se rajoittuu pohjoisessa Puudožin piirin Pälmän, idässä Kuganavolokin ja Kubovon sekä etelässä Puudožin ja Šallan kuntiin sekä lännessä Äänisen kautta Karhumäen piiriin. Pinta-alasta valtaosa on metsää ja vesistöjä.


title: Avdejevo

text: Seudun jokia ovat Jalganda, Pudra, Ragnuksa, Šalitsa, Suma ja Velmuksa. Suurimmat järvet ovat Koppolozero, Kupetskoje, Ragnozero, Šalozero, Sumozero, Tjagozero ja Tubozero. Hyötykaivannaisiin kuuluvat kulta, kupari, kromi, graniitti, gabronoriitti ja turve.


title: Avdejevo

text: Keskuskylän lisäksi kuntaan kuuluvat Onežskin ja Ragnuksan taajamat sekä Aleksejevon, Burakovon, Oktjabrskajan ja Pestšanojen kylät. Asutuskeskuksista suurin on vajaan 600 asukkaan Onežski. Aleksejevossa ja Burakovossa ei ole lainkaan vakituista asutusta.


title: Avdejevo

text: Novgorodin Jurjevin luostarille kuulunut Kupetskojejärven asutus esiintyy vuoden 1391 asiakirjassa. Avdejevon kyläryhmän keskuksena toimivan pogostan kirkko mainitaan vuonna 1628. Seudun kylät muodostivat Puudožin kihlakuntaan kuuluneen Avdejevon volostin, jossa vuonna 1905 oli 4 300 asukasta. 1920-luvulla perustettiin aluksi Šallan ja myöhemmin Puudožin piiriin kuulunut Avdejevon kyläneuvosto. Vuonna 1933 sen kahdessakymmenessä kylässä oli 1 800 asukasta, jotka kaikki olivat venäläisiä. Avdejevskaja, Vorobjovskaja ja Zagubje yhdistettiin virallisesti Avdejevon kyläksi vuonna 1957.


title: Avdejevo

text: Avdejevon kautta kulkee Vologdan, Puudožin ja Karhumäen välinen maantie.


title: Avdejevo

text: Kunnassa toimii kivilouhimo, maatalousyritys Niva, yksi yksityisviljelmä sekä joukko asukkaiden palstaviljelmiä. Neljäsosa työikäisistä ei käy ansiotöissä ja kolme neljäsosaa työssäkäyvistä työskentelee kunnan ulkopuolella.


title: Avdejevo

text: Keskuskylän palveluihin kuuluvat lastentarha, keskikoulu, kulttuuritalo, kirjasto, lääkintäasema, lastenkoti, posti ja kaksi kauppaa. Eräitä palveluja on myös muissa asutuksissa.


title: Avdejevo

text: Pestšanojen yhteyteen kuuluvalla Kostinskajan kylällä on historiallisen asutuksen status. Rakennusmuistomerkkejä ovat Äänisen Lukostrovin ja Burakovon pogostan kirkot, Gabnevon, Kostinskajan, Jalgandselgan ja Oktjabrskaja-Rutšein tsasounat sekä kylien vanhat asuintalot. Kunnassa on kaksi toisen maailmansodan aikana kaatuneiden neuvostosotilaiden hautapaikkaa.


title: Jan Axel Blomberg

text: Jan Axel Blomberg (s. 2. elokuuta 1969, Trysil, Norja) on taiteilijanimellä Hellhammer tunnettu norjalainen rumpali, joka aloitti muusikon uransa Mayhem-yhtyeen rumpalina. Hän käyttää Sabianin symbaaleja, Pearlin rumpuja ja Axis Percussionin pedaaleja.


title: Jan Axel Blomberg

text: Blomberg liittyi Mayhemiin vuonna 1988, kun yhtyeen alkuperäinen rumpali Kjetil Manheim oli jättänyt yhtyeen. Mayhemin lisäksi toinen Blombergin pitkäaikaisimmista yhtyeistä oli avant-garde metal -yhtye Arcturus, jonka hän perusti Steinar Sverd Johnsenin kanssa vuonna 1987 nimellä Mortem. Arcturus hajosi huhtikuussa 2007. Sittemmin Blomberg on toiminut sessio- ja kiertuerumpalina lukuisissa yhtyeissä.


title: Jan Axel Blomberg

text: Lapsena Jan oli innostunut jalkapallosta, painista ja rumpujen soitosta. Hän aloitti rumpujen soiton kuuntelemalla levyjä ja soittamalla niiden perässä. Hänen suosikkiyhtyeisiinsä kuuluivat muun muassa Slayer ja Iron Maiden, mutta hän piti myös Depeche Moden ja Duran Duranin kaltaisista kevyemmistä yhtyeistä. Myöhemmin hän alkoi pitää myös raskaammista yhtyeistä kuten Celtic Frost ja Venom. Hän oli innostunut myös jazzmusiikista, koska hänen entinen rumpuopettajansa oli jazzrumpali. Hän aloitti rumpujen soiton neliosaisella rumpusetillä. Janin vanhemmat tukivat poikaansa musiikkiopinnoissaan todella paljon, ja hänen isoäitinsä osti hänen toisen ja kolmannen rumpusettinsä.


title: Jan Axel Blomberg

text: Ennen liittymistään Mayhemiin Jan Axel soitti useissa paikallisissa yhtyeissä, kuten progressiivista metallia soittavassa Tritonus-yhtyeessä, jossa hän tapasi Carl August Tidemannin, josta tuli myöhemmin Arcturuksen ja Windsin kitaristi. Pian hän huomasi sanomalehti-ilmoituksen, jossa Mayhem etsi uutta rumpalia. Jan lähti Osloon tapaamaan yhtyettä ja jättämään heille demonauhansa. Yhtye soitti seuraavana päivänä Janille ja kertoi että hänet oli valittu Mayhemin jäseneksi. Silloin Jan valitsi taiteilijanimekseen "Hellhammer", jonka hän lainasi muutamia vuosia aikaisemmin lopettaneelta samannimiseltä yhtyeeltä, koska hänen mielestään olisi sääli jos nimi katoaisi ihmisten tietoisuudesta. Se oli hänen mielestään myös hyvä nimi rumpalille.


title: Jan Axel Blomberg

text: Ensimmäiset äänitykset jotka hän teki Mayhemin kanssa olivat kaksi kappaletta kokoelma-albumille joka julkaistiin vuoden 1989 tienoilla. Kappaleet olivat nimeltään "Carnage" ja "The Freezing Moon". Ensimmäinen kunnon äänite jonka hän äänitti Mayhemin kanssa oli Live in Leipzig -albumi, joka äänitettiin yhtyeen Leipzigin konsertissa 26. marraskuuta 1990. Tuon albumin jälkeen yhtyeellä oli ongelmia kokoonpanonsa kanssa, kun laulaja Dead teki itsemurhan vuonna 1991, kitaristi Euronymous murhattiin 1993 ja aikaisempi basisti Necrobutcher palasi takaisin yhtyeeseen aikaisemman basistin Varg Vikernesin jouduttua vankilaan Euronymousin murhasta. Tuona aikana Jan perusti Arcturus-yhtyeen Steinar "Sverd" Johnsenin kanssa Mortemin raunioilta vuonna 1991. He julkaisivat 7" EP:n "My Angel" samana vuonna ja muutamaa vuotta myöhemmin laajemman minialbumin "Constellation". Vuonna 1995 hän liittyi Immortal-yhtyeen sessiorumpaliksi yhtyeen silloisen kiertueen ajaksi, ja hän suostui myös soittamaan rumpuja yhtyeen ensimmäisellä virallisella videolla "Grim and Frostbitten Kingdoms". Hän soitti tuolloin hetken myös Emperor-yhtyeessä. Tuona vuonna tapahtui myös Arcturuksen ensimmäisen levyn, "Aspera Hiems Symfonian", äänitys ja julkaisu.


title: Jan Axel Blomberg

text: Vuonna 1997 Jan Axel aloitti työskentelemisen Covenant-yhtyeen kanssa (tunnetaan nykyään nimellä The Kovenant) yhtyeen toisen albumin "Nexus Polariksen" äänityksissä. Albumi julkaistiin vuonna 1998 ja sitä seurasi yhtyeen Euroopan kiertue. Vuonna 1997 Arcturus julkaisi albumin "La Masquerade Infernale", jota pidetään yhtenä kaikkien aikojen tärkeimmistä avant-garde metal -albumeista.


title: Jan Axel Blomberg

text: Seuraavana vuonna The Kovenant julkaisi läpimurtoalbuminsa "Animatronic", joka johdatti Jan Axelin pois perinteisestä black metal -rummutuksesta kehittyneempään ja monimutkaisempaan soittotyyliin.


title: Jan Axel Blomberg

text: Vuosi 2000 oli tärkeä Janille Mayhemin toisen täyspitkän studioalbumin "Grand Declaration of Warin" nauhoitusten ja julkaisun vuoksi. Saman vuoden keväänä Jan kiersi Yhdysvaltoja The Kovenantin kanssa ja Mayhemin kanssa Eurooppaa kesällä 2000. Syksyllä oli The Kovenantin Euroopan kiertueen vuoro.


title: Jan Axel Blomberg

text: Vuoden 2000 aikana Jan Axel levytti minialbumin "Of Entity and Mind" uuden yhtyeensä Windsin kanssa. Albumi julkaistiin toukokuussa 2001. Vuoden 2001 keväänä Winds levytti myös täyspitkän albumin, nimeltään "Reflections of I". Windsin musiikki vei Janin soittotyyliä uuteen ulottuvuuteen, sekoittaen progressiivista, klassista ja sinfonista, mutta pysyen silti tiukasti perinteisissä metallijuurissa.


title: Jan Axel Blomberg

text: Jan Axel on voittanut kaksi palkintoa Norjan Grammy-gaalassa The Kovenantin kanssa, vuonna 1998 albumista "Nexus Polaris" ja vuonna 1999 albumista "Animatronic". Molempina vuosina palkinto tuli parhaasta hard rock -albumista. Näiden lisäksi Jan on tehnyt lukuisia esiintymisiä vieraana tai sessiomuusikkona muilla julkaisuilla. Ennen kuin Jan siirtyi täysipäiväiseksi ammattirumpaliksi, hän työskenteli myyjänä paikallisessa levykaupassa sekä myöhemmin yövartijana Oslolaisessa mielisairaalassa. Jan ei tupakoi, käyttää hyvin vähän alkoholia ja harjoittelee rumpujen soittoa kolme tuntia joka päivä. Hän on kertonut että rummut ovat hänen kohtalonsa, eikä hän aio lopettaa soittamista ennen kuin hän kuolee.


title: Jan Axel Blomberg

text:
Jan on aiheuttanut kritiikkiä aikaisemmin sanomalla lukuisia rasistisia kommentteja. Kritisoidussa satanistisessa black metal -elämäkerrassa "Lord of Chaos" (1998) Jan oli sanonut:
Kiistääkseen nämä rasistiset kommentit, Blomberg sanoi haastattelussa vuonna 2004:


title: Jan Axel Blomberg

text: Viime aikoina Jan on kärsinyt vakavista niskavaivoista. Niskanikamien välilevyn pullistuman takia myös hänen oikea kätensä oli täysin tunnoton. Hän joutui perumaan Euroopan kiertueensa Dimmu Borgirin kanssa vuonna 2007, ja häntä tuurasi kiertueella death metal -rumpali Tony Laureano (muun muassa ex-Nile). Jan oli sairaalahoidossa ja leikattiin talvella 2007.


title: Jan Axel Blomberg

text: Vuoden 2008 alusta Jan Axel on toiminut kiertuerumpalina Gorgoroth-yhtyeessä. The Kovenantin laulajan Lex Iconin (Stian Arnesen) mukaan Hellhammer on myös tarjoutunut soittamaan rumpuraidat yhtyeen uudelle albumille "Aria Galacticalle", jos tarve vaatii. Alun perin Hellhammer erosi The Kovenantista vuonna 2003.


title: Jan Axel Blomberg

text: Age of Silence


title: Jan Axel Blomberg

text: Arcturus


title: Jan Axel Blomberg

text: Carnivora


title: Jan Axel Blomberg

text: Dimmu Borgir


title: Jan Axel Blomberg

text: The Kovenant


title: Jan Axel Blomberg

text: Mayhem


title: Jan Axel Blomberg

text: Mezzerschmitt


title: Jan Axel Blomberg

text: Mortem


title: Jan Axel Blomberg

text: Shining


title: Jan Axel Blomberg

text: Troll


title: Jan Axel Blomberg

text: Umoral


title: Jan Axel Blomberg

text: Winds


title: Jan Axel Blomberg

text: Antestor


title: Jan Axel Blomberg

text: Emperor


title: Jan Axel Blomberg

text: Gorgoroth


title: Jan Axel Blomberg

text: Immortal


title: Jan Axel Blomberg

text: Jørn


title: Jan Axel Blomberg

text: Mysticum


title: Jan Axel Blomberg

text: Thorns


title: Jan Axel Blomberg

text: Tritonus


title: Jan Axel Blomberg

text: Vidsyn


title: Jan Axel Blomberg

text: Fleurety


title: Jan Axel Blomberg

text: Ulver


title: Africa Sexx

text: Africa Sexx (s. 10. huhtikuuta 1973 Stockton, Kalifornia) on afroamerikkalainen malli ja pornonäyttelijä. Africa Sexx opiskeli Stocktonissa ja Sacramentossa. Hän aloitti uransa stripparina, mutta alkoi myöhemmin näytellä pornoelokuvissa.


title: F-ryhmä

text: F-ryhmä on Suomessa ajettava ralliluokka kaksivetoisille ja ilman turboa toimiville autoille, joiden kansainvälinen luokitus on päättynyt. F-ryhmään tulee jatkuvasti uutta kalustoa, kun auton kansainvälinen luokitus on voimassa seitsemän vuotta sen valmistuksen päättymisestä.


title: F-ryhmä

text: F-ryhmä on suosittu luokka, sillä Suomessa on paljon kaksivetoista kilpailukalustoa, jolta on kansainvälinen luokitus vanhentunut, ja F-ryhmälle oli tarvetta. Ensimmäistä kertaa Suomessa ajettiin F-ryhmän autoilla kilpaa vuonna 1990. Seuraavana vuonna perustivat Heikki Poranen ja Pentti Tarkkala F-ryhmälle oman rallisarjan, F-Cupin. Ensimmäisen F-Cupin osakilpailun järjestäjä oli Hyrylän Ua.


title: F-ryhmä

text: F-Cupin pisteistä kilpaillaan yleisen ja juniorien sarjoissa sekä kahdessa kuutiotilavuusluokassa: yli- ja alle 1 600-kuutioisissa. F-ryhmä onkin osanottajamäärällä mitattuna Suomen suosituin rallisarja, ja ajotyyli on usein hyvinkin näyttävää kaksivetoisilla, ja siksi rallit ovat myös yleisön suosiossa. Vuosittain järjestetään kuusi F-Cupin kisaa. F-Cupin rallit ovat "pimeitä", eli kilpailut ajetaan ilman nuotteja.


title: F-ryhmä

text:
Neste-rallin yhteydessä on järjestetty perinteisesti F-ryhmän autoille Vetomies-kilpailu. Kisa ei kuulu F-Cupiin, ja sarjan kisoista poiketen käytössä ovat myös nuotit.
Alkujaan F-ryhmä perustettiin harrasteluokaksi, jossa kustannukset pyrittiin pitämään kohtuullisina. Sittemmin kustannukset ovat vähitellen nousseet, mutta se ei ole vaikuttanut kilpailijamäärään kielteisesti. Kalleimpien autojen hinnat F-ryhmässä ovat liki 100 000 euroa, mutta myös alle 10 000 euron hintaisella kalustolla voi hyvin kilpailla.


title: F-ryhmä

text: F-ryhmän alkuvuosina menestyivät parhaiten Ford Escort RS 2000:t sekä Toyota Starletit. Myöhempinä vuosina menestystä on saavutettu Opel Kadetteilla ja Toyota Corolla GT:illä. Viime vuosina myös yli 1 600-kuutioisten luokassa on pärjätty hyvin BMW M3 -mallilla. Muita, hieman harvinaisempia autoja ovat Honda Civic, Volvo 240 ja Mercedez-Benz 190.


title: Sarah Louise Young

text: Sarah Louise Young (s. 15. huhtikuuta 1971, Greater London, Englanti) on brittiläinen pornonäyttelijä.


title: Sarah Louise Young

text: Young vietti suurimman osan lapsuudestaan Hampshiressä. Young siirtyi vuonna 1989 pornoalalle. Hän lopetti uransa vuonna 1997 ja ryhtyi opiskelemaan lakia.


title: Poslakka

text: Poslakka () on kylähallintoalue ja sen keskuskylä Puudožin piirin lounaisrajalla Karjalan tasavallassa Venäjällä.


title: Poslakka

text: Poslakan kylä sijaitsee 25 kilometriä Puudožista etelään. Poslakan väestö saa elantonsa lähinnä maataloudesta ja metsäteollisuudesta. Kylässä on myös makkaratehdas. Kylän läheisyydessä on munkkiluostari, saksalaisten vankien hautausmaa, kalliomaalauksia ja Muuromskin luonnonpuisto.


title: Poslakka

text: Poslakan kylähallintoalue käsittää Puutoisen piirin lounaisosan. Se rajoittuu pohjoisessa Šallan asutushallintoalueeseen sekä Podporožjen ja Puutoisen seudun kylähallintoalueisiin ja etelässä Vologdan alueeseen. Poslakan kylähallintoalueen kyliä ovat Krasnoborski, Miheilä, Nigižma ja Poslakka (keskuskylä). Äänisen rannalla Murominniemellä sijaitsee Muuromin Svjato-Uspenskin munkkiluostari, joka perustettiin jo 1350. Venäjän vallankumouksen jälkeen vuonna 1918 luostarin toiminta lopetettiin. Luostaritoiminta aloitettiin uudelleen vuonna 1991 Neuvostoliiton hajoamisen jälkeen.


title: Vetysidos

text: Vetysidos on happi- (O), typpi- (N) tai fluoriatomiin (F) liittyneen vetyatomin (H) ja toisen happi-, typpi- tai fluoriatomin vapaan elektroniparin välinen elektrostaattinen vetovoima. Se on molekyylien välisistä vuorovaikutuksista vahvempi kuin van der Waals -vuorovaikutus ja dipoli-dipoli -vuorovaikutus, mutta heikompi kuin ioni-ioni-vuorovaikutus. Vetysidokset ovat paljon heikompia kuin mitkään kovalenttiset sidokset. Vetysidokset ovat tyypillisesti molekyylien välisiä (intermolekylaarisia), mutta voivat olla myös sisäisiä (intramolekylaarisia). Vetysidosta merkitään katkoviivalla.


title: Vetysidos

text: Vetysidoksen vahvuus perustuu hyvin elektronegatiivisen alkuaineen (O, N, F) kykyyn vetää elektroneja pois vetyatomilta ja siten tuottaa vetyatomille positiivinen osittaisvaraus. Positiivisesti varautuneen vedyn ja kyseiseen vetyatomiin muutoin sitoutumattoman alkuaineen vapaan elektroniparin välille syntyy edelleen elektrostaattinen vuorovaikutus eli vetysidos.


title: Vetysidos

text: Yksinkertaisimpia aineita, joissa molekyylien välillä esiintyy vetysidoksia, ovat vesi (HO), ammoniakki (NH) ja vetyfluoridi (HF). Vetysidoksen vuoksi nämä aineet ovat kiinteinä tai nesteinä ollessaan assosioituneet useamman molekyylin muodostamiksi yhdistelmiksi. Tämän vuoksi niiden sulamis- ja kiehumispisteet ovat paljon korkeammat kuin muiden vety-yhdisteiden, joissa vetysidoksia ei ole.


title: Vetysidos

text: Erityisen voimakas vetysidos on vedessä, koska vesimolekyylissä on toisaalta kaksi vetyatomia, toisaalta happiatomilla kaksi vapaata elektroniparia, jotka voivat vetysidoksella liittyä viereisten molekyylien vetyatomiin. Sitä vastoin vetyfluoridissa on vain yksi vetyatomi, ammoniakissa taas typellä vain yksi vapaa elektronipari, minkä vuoksi vetysidos on näissä aineissa heikompi.


title: Vetysidos

text: Jään nestemäistä vettä pienempi tiheys johtuu vetysidoksien tuottamasta kiderakenteesta. Jään pienemmästä tiheydestä johtuu myös, että jääpalaset voivat kellua veden pinnalla. Vesimolekyylien väliset vetysidokset aikaansaavat myös veden korkean koheesion, joka edelleen selittää muun muassa veden pintajännityksen.


title: Vetysidos

text: Vetysidoksia esiintyy myös monissa orgaanisissa yhdisteissä. Yksinkertaisimpia niistä ovat alkoholit ja karboksyylihapot, joissa osa vetyatomeista on sitoutunut happiatomiin. Tämän vuoksi näillä aineilla on paljon korkeampi sulamispiste kuin esimerkiksi sellaisilla hiilivedyillä, joilla on suunnilleen saman suuruinen molekyylipaino, mutta joissa vetysidoksia ei ole. Karboksyylihapot ovatkin nestetilassa assosioituneet vetysidosten välityksellä dimeereiksi.


title: Vetysidos

text:
Vetysidokset ovat tärkeitä biokemiassa. Esimerkiksi DNA-molekyylin puoliskot ovat kiinni toisissaan tarkalleen oikeissa paikoissa olevilla vetysidoksilla, jolloin molekyyli tarvittaessa avautuu kuin vetoketju. Proteiinimolekyyleissä peptidiketjut ovat kiertyneet spiraalimaisiksi, ja vetysidos pitää kierteet avautumattomina; vasta tällä tavoin laskostunut proteiini toimii.
Vetysidos on elämän edellytys.


title: Vetysidos

text: Eräiden materiaalien kuten kitiinin ja kevlarin vahvuus johtuu vetysidoksista, joissa amidivedyt muodostavat vetysidoksia toisiin samanlaisiin molekyyleihin, ja luovat vahvan vetysidosverkoston.


title: Topi

text: Topi on suomalainen miehen etunimi, lyhentymä nimestä Topias. Topias taas on peräisin hepreankielisestä nimestä Toobii, joka tarkoittaa ”Jahve (Jumala) on tavarani, Jahve on hyvä”. Tobias on Vanhan testamentin apokryfikirjoihin kuuluvan Tobiaan kirjan päähenkilö. Suomen almanakassa nimi oli muodossa Tobias vuosina 1708–1889 ja muodossa Topias vuosina 1890–1928 sekä vuodesta 1950 lähtien 2. marraskuuta. Lyhentymä Topi on ollut almanakassa vuodesta 1929. Topi on yleinen myös Toivon lempinimenä.


title: Topi

text: Lokakuun 2016 loppuun mennessä nimi Topi on Suomessa annettu 5 349 henkilölle.


title: Sarveiskalvo

text: Sarveiskalvo () on silmämunan uloin, läpinäkyvä ja verisuoneton osa. Lisäksi sarveiskalvo on silmän voimakkaimmin valoa taittava osa. Silmän pintaa peittää kelmumainen sidekalvo. Sarveiskalvo on 0,5 millimetrin paksuinen ja (aikuisella) vaakatasossa halkaisijaltaan 12 milliä ja pystytasossa 11 milliä. Sarveiskalvoon vaikuttaa voimakas UVB-säteily.


title: Sarveiskalvo

text: Sarveiskalvonsiirron avulla voidaan palauttaa näkö, jos sarveiskalvo on vaurioitunut sairauden tai vamman takia.


title: Sarveiskalvo

text: Sarveiskalvon tulehdusta kutsutaan keratiitiksi. Sen oireisiin kuuluvat voimakas punoitus, valonarkuus ja silmäkipu.


title: Kakuro

text: Kakuro on Euroopassa suurta suosiota saanut logiikkapeli. Peli koostuu tavallisimmin 10x10-kokoisesta ruudukosta, mutta pelistä on myös huomattavasti suurempia versioita. Ruudukossa on tyhjiä ruutuja, joihin täytetään numeroita vaaka- ja pystysuoraan käyttäen numeroita 1–9 siten, että ruudukon toisiinsa risteävällä pysty- ja vaakarivillä sama numero saa esiintyä vain kerran. Tarkoituksena on saada vaakarivin tyhjiin ruutuihin luvuista 1–9 sen vasemmalla puolella mainitun luvun summa ja vastaavasti pystyruudukoissa yläpuolella mainittu luku.


title: Kakuro

text: Kakuron suosiota selittää se, että pelin säännöt ovat yksinkertaiset, mutta tehtävien ratkaisuun vaadittava päättely voi olla hyvinkin vaikeaa. Pelissä apuna on yleensä myös niin sanotut summa-taulukot, joista löytää ne tietyt summat joilla on vain yksi vaihtoehto.


title: Podporožje (Puudožin piiri)

text: Podporožje () on Puudožin kaupunkiin kuuluva taajama ja entinen kylähallintoalue Karjalan tasavallan Puudožin piirissä Venäjällä.


title: Podporožje (Puudožin piiri)

text: Podporožjen taajama sijaitsee Vodlajoen varrella 11 kilometriä Puudožista länteen. Asukkaita on 800 henkeä (vuonna 2008). Paikkakunta on tärkeä uittokeskus ja siellä on suuri rahtisatama. Palveluihin kuuluu koulu ja kulttuuritalo.


title: Podporožje (Puudožin piiri)

text: Entinen Podporožjen kylähallintoalue sijaitsi Puudožin piirin keskiosassa. Se rajoittui pohjoisessa Avdejevon kylähallintoalueeseen, idässä Puutoisen seudun kylähallintoalueeseen, etelässä Poslakan kylähallintoalueeseen ja lännessä Šallan asutushallintoalueeseen. Alueen kyliä olivat Afanasjevskaja, Botšilovo, Neftebaza, Podporožje (keskuskylä) ja Šaluha.


title: Harri Toivonen

text: Harri Juha Toivonen (s. 22. lokakuuta 1960 Helsinki) on suomalainen kilpa-autoilija. Hän on rallin vuoden 1968 Euroopan mestari Pauli Toivosen poika ja vuonna 1986 Korsikan rallissa menehtyneen Henri Toivosen veli. Hän on ajanut muun muassa rallia useissa eri ryhmissä aina tehdastasolle asti. Rata-autoilua Toivonen on ajanut A-ryhmässä, C-ryhmän protoilla ja Le Mans -autoilla. Le Mansin 24 tunnin ajossa hän on ollut mukana viisi kertaa vuosina 1991–1992, 1996–1997 ja viimeksi 2001. Daytonan kilpailussa Harri on ollut mukana kaksi kertaa.


title: Harri Toivonen

text: Toivonen omistaa osan Englannissa olevasta tiimistä ja ajaa kaikki testit ja ainakin American ja Le Mans 24h -kilpailut vuonna 2006. Kyseinen talli ajattaa Lolan korilla olevaa ensimmäistä LMP1-luokan BioDiesel-moottorilla varustettua autoa.


title: Harri Toivonen

text: Toivonen oli vuosina 1989–2011 naimisissa vuoden 1985 Miss Suomi Marja Kinnusen kanssa, ja heillä on kaksi tytärtä. Tyttäristä nuorempi, Bea, valittiin Miss Suomeksi vuonna 2014.


title: Puudožin seutu

text: Puudožin seutu on entinen kylähallintoalue Puudožin kaupungin ympärillä Puudožin piirin keskiosassa Karjalan tasavallassa Venäjällä. Sen keskus oli Puudožin kaupunki, joka ei kuitenkaan kuulunut alueeseen. Puudožin seudun naapurikylähallintoalueina olivat pohjoisessa Avdejevo, idässä Krivtsy, etelässä Poslakka ja lännessä Podporožje. Puutoisen seudun kyliä olivat Gladkina, Kolovo, Košukovo, Noževo, Ragnuksa, Filimonovskaja, Harlovskaja ja Tšernoretšenski.


title: Puudožin seutu

text: Nykyään seudun kylät kuuluvat Puudožin kaupunkiin sekä Avdejevon ja Krasnoborskin maalaiskuntiin.


title: Italialaiset

text: Italialaiset ovat etninen ryhmä, jotka asuvat pääosin Euroopan eteläosassa sijaitsevalla Apenniinien niemimaalla ja sen pohjoisilla lähialueilla. Italialaisia asuu maailmalla noin 120–140 miljoonaa. Myös suurin osa San Marinon asukkaista (noin 28 000) on etnisesti italialaisia. Luontaisia italialaisvähemmistöjä elää myös Sveitsissä (noin 750 000), Sloveniassa ja Kroatiassa.


title: Italialaiset

text: Merkittävä italialaisvähemmistö elää myös Pohjois-Amerikassa, Brasiliassa, Argentiinassa ja monissa muissa Etelä-Amerikan valtioissa sekä Australiassa (noin 1 000 000).


title: Italialaiset

text: Italialaisten kansalliskieli on italia ja italialaisten keskuudessa katolinen usko elää voimakkaana.


title: Italialaiset

text: Italialaiset polveutuvat pääasiassa Italian niemimaan varhaisista asukkaista, seudulla jo kivikaudella eläneistä latinalaisista ja etruskeista. Sittemmin väestöön on sekoittunut germaanista väestönainesta muun muassa itägoottien vaikutuksesta sekä mahdollisesti Skandinaviasta lähtöisin olevista langobardeista.


title: Italialaiset

text: Muiden kansojen tapaan ajatus yhtenäisestä italialaisesta kansasta on peräisin vasta 1800-luvulta. Ennen tätä Italian alueella sijaitsi useita erilaisia pikkuvaltioita, joissa vallitsivat erilaiset kulttuurit sekä kielten murteet. Vielä nykyäänkin elää tämän johdosta italialaisten keskuudessa voimakas paikallisidentiteetti ja jako varsinkin etelän ja pohjoisen välillä on voimakas.


title: Pelto-ohdake

text: Pelto-ohdake ("Cirsium arvense") on piikikäs asterikasvi. Se kasvaa noin 120 cm:n pituiseksi. Sen pariliuskaiset lehdet ovat reunoiltaan syvään hampaiset, hampaat ovat piikkimäiset ja piikit jopa 5 mm pitkät. Sen vaaleanpunaiset tai liilat kukinnot ovat kasvin latvassa useina mykeröinä. Kussakin mykerössä on satoja kukkia. Hede- ja emikukat ovat erikseen. Kukat ovat voimakkaasti tuoksuvia ja hyönteispölytteisiä. Perhosista esimerkiksi ohdakeperhonen ("Vanessa cardui") munii pelto-ohdakkeen lehdille. Kasvi on yleensä Suomessa muinaistulokas ja uustulokas Pohjois-Suomessa Perämeren rannalla.


title: Pelto-ohdake

text: Pelto-ohdake kukkii Suomessa heinäkuulta syyskuulle. Siemenet ovat 4–5 millimetriä pitkiä ja leviävät tuulen mukana. Siemenet voivat lenninhaivenien (pappus) avulla levitä useiden kilometrien päähän emokasvistaan. Pelto-ohdakkeen tavallisimpia kasvupaikkoja ovat tienreunat, pellot ja niityt mutta se on yleinen myös esimerkiksi meren rannoilla.


title: Pelto-ohdake

text: Pelto-ohdakkeen koossa, lehtien muodossa ja kukintojen koossa esiintyy runsasta muuntelua. Lisäksi pelto-ohdake risteytyy lähisukulaistensa kanssa.


title: Pelto-ohdake

text: Pelto-ohdake lisääntyy voimakkaasti kasvullisesti juurtensa avulla, jotka levittäytyvät usein horisontaalisesti laajalle, mutta myös vertikaalisesti jopa kahden metrin syvyyteen. Pelto-ohdaketta pidetään sen voimakkaan kasvullisen lisääntymisen takia vaikeasti hävitettävänä rikkakasvina. Pelto-ohdake on menestyvä kilpailija, joka sietää hyvin häiriöitä ja leviää esimerkiksi maanmuokkausvälineiden mukana. Pienikin juurenpala riittää uuden kasviyksilön syntymiseen.


title: Ray Bradbury

text: Ray Douglas Bradbury (22. elokuuta 1920 Waukegan, Illinois – 5. kesäkuuta 2012 Los Angeles) oli yhdysvaltalainen tieteis- ja fantasiakirjailija. Suurin osa hänen tuotannostaan on novellikokoelmia. Parhaiten hänet tunnetaan 1950-luvun teoksista "Marsin aikakirjat" ja "Fahrenheit 451". Hänet on nimetty yhdeksi tieteiskirjallisuuden Grand Mastereista.


title: Ray Bradbury

text: Ray Bradburyn ura lähti nousuun nopeasti niin sanotuissa pulp-lehdissä. 1940-luvulla hän julkaisi kauhunovelleja "Weird Tales" -lehdessä. 1950-luvulla Bradbury nousi käsikirjoittajaksi Hollywoodiin. Bradbury aloitti tällöin myös muutamien dekkariensa kirjoittamisen fantasia- ja scifi-tarinoiden ja novellien ohessa. Bradbury oli ensimmäisiä tieteiskirjailijoita, jotka korkeakirjalliset piirit ottivat vakavasti. Muun muassa Aldous Huxley arvosti Bradburya. Suomessa Bradburyn teokset ilmestyivät aluksi korkeakirjallisessa Arena-sarjassa. Myöhemmin Bradbury vetäytyi romaanikirjallisuuden silmistä ja keskittyi novelleihin sekä televisiotöihin. Bradbury vaikeni pitkäksi aikaa romaanien saralla kunnes rikosromaanit palauttivat hänet romaanien pariin. Fantasian saralta tästä uudemmasta tuotannosta mainittakoon "The Halloween Tree" vuodelta 1972, joka oli lapsille suunnattua kauhufantasiaa. "Hullujen hautausmaa" (1990) on Hollywood-aiheinen rikostarina. Ray Bradbury kirjoitti vielä yli 80-vuotiaana.


title: Ray Bradbury

text: "Paha saapuu portin taa" (1962) on ihmismielen hyvää ja pahaa kuvaava kauhufantasia. Romaanin nimi on lainattu William Shakespearen näytelmästä "Macbeth". Tarina on kerrottu Keskilännen pikkukaupungin lasten näkökulmasta.


title: Ray Bradbury

text: Bradbury on käsikirjoittanut myös joitakin elokuvia, joista ehkä tunnetuin on John Hustonin "Moby Dick – valkoinen valas" (1956). Teoksesta "Dandelion Wine" on suunnitteilla elokuva. Teos on osin omaelämäkerrallinen, ja siinä Bradbury kuvaa nuoruusvuosiaan Amerikan sydänmailla. Hän pitää teosta henkilökohtaisimpana kaikista teoksistaan.


title: Krivtsy

text: Krivtsy () on maalaiskunta, sen keskustaajama sekä erillinen kylä Karjalan tasavallan Puudožin piirissä Venäjällä. Taajama sijaitsee Vodlajoen varrella 28 kilometriä Puudožista maanteitse itään. Taajamassa on 814, kylässä 39 ja kunnassa 1 300 asukasta (vuonna 2011).


title: Krivtsy

text: Krivtsyn kunnan pinta-ala on 1 802,44 neliökilometriä. Se rajoittuu pohjoisessa Pudožin piirin Kubovon ja lännessä Puudožin sekä Krasnoborskin kuntiin, idässä Arkangelin ja etelässä Vologdan alueisiin. Pinta-alasta valtaosa on metsää.


title: Krivtsy

text: Seudulla virtaavat Vodlajoki ja sen sivujoet Koloda ja Somba. Suurimmat järvet ovat Pelusozero, Kolodozero ja Tambitšozero. Hyötykaivannaisiin kuuluvat hiekka, sora ja turve.


title: Krivtsy

text: Keskustaajaman lisäksi kuntaan kuuluvat Priretšnyin asutus sekä Dubovskajan, Jeršovan, Krivtsyn, Ostrovin, Peluzozeron, Pirzakovon, Pogostin, Pjalozeron, Steševskajan, Štšanikovskajan, Tatarskaja Goran, Ust-Rekan ja Zaozerjen kylät. Toiseksi suurin asutuskeskus on vajaan 200 asukkaan Priretšnyi. Jeršovassa, Pelusozerossa, Pjalozerossa, Štšanikovskajassa ja Tatarskaja Gorassa ei ole lainkaan vakituista asutusta.


title: Krivtsy

text: Seudun kylät kuuluivat 1900-luvun alussa Puudožin kihlakunnan Kolodozeron, Kolovon ja Korbozeron volosteihin. Krivtsyn kylänosat ja lähikylät muodostivat Kolovon volostiin kuuluneen kyläkunnan. 1920-luvulla perustettiin Puudožin piiriin kuulunut Krivtsyn kyläneuvosto. Vuonna 1933 sen kahdeksassa asutuksessa oli 800 asukasta, jotka kaikki olivat venäläisiä. Krivtsyn taajama on syntynyt metsätyöläisten asutukseksi toisen maailmansodan jälkeen.


title: Krivtsy

text: Krivtsyn kautta kulkee Puudožin ja Kargopolin välinen maantie. Talous perustui aikaisemmin puunhankintaan, jota nykyään harjoittaa vain 60 henkeä työllistävä Krivtsyn puunhankintayritys. Suuri osa työvoimasta työskentelee kunnan ulkopuolella. Keskustaajaman palveluihin kuuluvat koulu, kerhotalo, pieni poliklinikka ja hoitokoti.


title: Krivtsy

text: Kunnan alueella on useita historiallisen asutuksen statuksen omaavia kyliä. Rakennusmuistomerkkejä ovat Koldozeron pogostan rakennukset, Kuznetsovskaja-Pogostin, Suman ja Tatarskaja Goran kirkot, Jeršovan, Kostina Goran, Kuznetsovskaja-Mininon, Kuznetsovskaja-Rubtsovon, Ostrov-Levyi Beregin, Pirzakovo-Kukasovon, Pjalozeron ja Štšanikovskajan tsasounat sekä vanhat asuin- ja talousrakennukset.


title: Aladdin (vuoden 1992 elokuva)

text: Aladdin on vuonna 1992 ensi-iltansa saanut Disneyn animaatioelokuva, jonka ovat ohjanneet John Musker ja Ron Clements. Elokuva perustuu "Tuhannen ja yhden yön" tarinaan Aladdinista ja taikalampusta. "Aladdin" voitti sekä Oscar- että Golden Globe -palkinnot parhaasta musiikista ja laulusta. Kolmannen Golden Globen elokuvalle toi Robin Williamsin erityislaatuinen suoritus (engl. "Special Achievement Award").


title: Aladdin (vuoden 1992 elokuva)

text: Disney valitsi 1990-luvulla suomenkielisen dubbauksen maailman parhaaksi "Aladdin"-dubbaukseksi, ja suomenkielisen Hengen ääninäyttelijä Vesa-Matti Loiri sai erityismaininnan ”ainutlaatuisen omaperäisestä” roolisuorituksestaan.


title: Aladdin (vuoden 1992 elokuva)

text: "The New York Timesin" kriitikot valitsivat "Aladdinin" vuonna 2004 yhdeksi kaikkien aikojen tuhannesta parhaasta elokuvasta.


title: Aladdin (vuoden 1992 elokuva)

text: Elokuvaan pohjautuva samanniminen musikaali sai ensi-iltansa Seattlessa vuonna 2011. Broadway-versio musikaalista sai ensi-iltansa syksyllä 2014. Se oli ehdokkaana viiden Tony-palkinnon saajaksi. Elokuvasta on tekeillä näytelty versio, jonka ohjaa Guy Ritchie ja jonka pääosissa ovat Mena Massoud, Naomi Scott ja Will Smith.


title: Aladdin (vuoden 1992 elokuva)

text: Elokuva sijoittuu kuvitteelliseen Agraban sulttaanikuntaan Arabiassa. Suurvisiiri Jafar yrittää saada haltuunsa Ihmeiden onkalosta maagisen öljylampun, jonka sisällä asuu henki. Kun Jafarin apulaisena toimiva pikkurikollinen epäonnistuu yrityksessään astua luolan sisään, Jafar ja hänen papukaijansa Jago saavat tietää, että Ihmeiden onkaloon voi astua ainoastaan ”hiomaton timantti”.


title: Aladdin (vuoden 1992 elokuva)

text: Sulttaanin tytär Jasmine on kyllästynyt elämäänsä palatsissa ja pakenee Agraban markkinoille. Siellä hän tapaa katurotta Aladdinin ja tämän apinan, Abun. Kaksikko huomaa, että heillä on paljon yhteistä. Kun Aladdin pidätetään prinsessan sieppauksesta, Jasmine määrää vartijat vapauttamaan hänet mutta tuloksetta. Myöhemmin Jafar valehtelee Jasminelle väittäen, että Aladdin on ehditty teloittaa.


title: Aladdin (vuoden 1992 elokuva)

text: Vanhaksi mieheksi naamioitunut Jafar vapauttaa Aladdinin ja Abun vankilasta ja johdattaa heidät Ihmeiden onkalolle. Luolan tiikerinmuotoinen pää käskee Aladdinia ja Abua olemaan koskematta mihinkään muuhun kuin lamppuun. Aladdin ja Abu astuvat sisään luolaan ja tapaavat siellä taikamaton, joka opastaa heidät lampun luo. Abu yrittää kuitenkin varastaa erään rubiinin, minkä seurauksena luola alkaa sortua. Taikamatto sieppaa Aladdinin ja Abun kyytiin ja lennättää heidät luolan sisäänkäynnille. Aladdin ojentaa lampun Jafarille, joka yrittää sitten tappaa hänet. Abu kuitenkin puree Jafaria ja varastaa lampun takaisin. Sitten Aladdin, Abu ja taikamatto putoavat takaisin luolaan, joka sulkeutuu lopullisesti.


title: Aladdin (vuoden 1992 elokuva)

text: Sortuneessa luolassa Aladdin hieroo lamppua ja päästää vapaaksi lampussa asuvan Hengen. Henki paljastaa, että Aladdin saa toivoa häneltä kolme toivomusta (tosin Aladdin ei voi toivoa kenenkään kuolemaa, rakkautta tai kuolleista herättämistä). Aladdin huiputtaa Hengen vapauttamaan heidät luolasta käyttämättä siihen ainuttakaan toivomustaan. Kun Aladdin kysyy Hengeltä, mitä tämä itse tahtoisi toivoa, tämä myöntää toivovansa vapautta, sillä kaikkien lampun henkien tapaan Henki on lamppunsa vanki. Aladdin lupaa käyttää viimeisen toiveensa Hengen vapauttamiseen. Kerrottuaan Hengelle Jasminesta Aladdin päättää käyttää ensimmäisen toiveensa tullakseen prinssiksi ja voidakseen kosia Jasminea.


title: Aladdin (vuoden 1992 elokuva)

text: Aladdin palaa Agrabaan juuri, kun Jafar yrittää huiputtaa sulttaanin järjestämään Jasminen naimaan hänet. Kun Aladdin marssii sulttaanin palatsiin ”prinssi Alina”, Jasmine kuitenkin torjuu hänet. Henki ehdottaa Aladdinille, että tämä paljastaisi Jasminelle todellisen henkilöllisyytensä, mutta Aladdin kieltäytyy ja jatkaa sulavakäytöksisen prinssin teeskentelemistä. Eräänä yönä Aladdin vie Jasminen taikamatolla kierrokselle ulkomaailmaan. Matkalla Jasmine kuitenkin tunnistaa Alin Aladdiniksi ja vaatii saada tietää totuuden. Sen sijaan Aladdin kehittelee tarinan, jonka mukaan hän pukeutuu toisinaan rahvaaksi paetakseen kuninkaallista elämää. Pari suutelee toisiaan Aladdinin palauttaessa Jasminen takaisin kotiin.


title: Aladdin (vuoden 1992 elokuva)

text: Myöhemmin Jafarin kätyrit sieppaavat Aladdinin ja heittävät tämän mereen, mutta Henki pelastaa Aladdinin käyttäen tämän toisen toivomuksen. Aladdin palaa palatsiin ja paljastaa Jafarin suunnitelmat. Jafar kuitenkin pakenee nähtyään taikalampun Aladdinin vyössä ja käsitettyään, kuka Aladdin todella on. Aladdin ei enää uskalla kertoa Jasminelle totuutta lainkaan, ja hänen murehtiessaan Jago varastaa taikalampun ja vie sen Jafarille. Näin ollen Jafarista tulee Hengen uusi isäntä. Jafar käyttää kaksi ensimmäistä toivomustaan tullakseen sulttaaniksi ja sitten maailman mahtavimmaksi noidaksi. Uusilla voimillaan Jafar pakottaa Jasminen ja tämän isän kumartamaan edessään. Sitten hän paljastaa Aladdinin katurotaksi ja karkottaa Aladdinin ja Abun lumiseen erämaahan.


title: Aladdin (vuoden 1992 elokuva)

text: Aladdin käyttää taikamattoa päästäkseen takaisin Agrabaan. Sillä välin Jafar on vanginnut sekä Jasminen että sulttaanin ja tehnyt heistä orjiaan. Jasmine viettelee Jafarin hämätäkseen tätä sillä välin, kun Aladdin yrittää hankkia lampun takaisin. Jafar kuitenkin huomaa Aladdinin ja ryhtyy taistelemaan tämän kanssa. Jafar sulkee Jasminen suureen tiimalasiin ja muuttaa itsensä valtavaksi kobraksi. Sitten hän sieppaa Aladdinin kiemuroihinsa ja kerskuu olevansa ”maailman mahtavin olento”. Silloin Aladdin keksii keinon ja huutaa Jafarille, että Hengellä on suuremmat voimat kuin hänellä koskaan. Jafar käsittää sen olevan totta, joten hän käyttää viimeisen toivomuksensa tullakseen hengeksi. Hän saa kuitenkin huomata liian myöhään, että kaikki lampun henget ovat lamppunsa vankeja. Jafarin musta lamppu imee vastasyntyneen hengen ja siinä samalla myös Jagon sisäänsä. Henki näpäyttää lampun Ihmeiden onkaloon.


title: Aladdin (vuoden 1992 elokuva)

text: Aladdin tajuaa, ettei voi enää teeskennellä olevansa jotain muuta kuin on, ja päättää lunastaa Hengelle tekemänsä lupauksen toivomalla tälle vapautta. Nähdessään, miten paljon Jasmine Aladdinia oikein rakastaa, sulttaani muuttaa maan lakeja, niin että tästä lähtien prinsessa voi naida sen, joka prinsessasta on sen arvoinen. Vapautensa saanut Henki lähtee tutkimaan maailmaa sillä välin, kun Aladdin ja Jasmine juhlivat kihlaustaan.Alan Menken, Howard Ashman, Tim Rice


title: Ennustus

text: Ennustus tai ennuste voi tarkoittaa muun muassa seuraavia:


title: Kubovo

text: Kubovo () on maalaiskunta ja sen keskustaajama Karjalan tasavallan Puudožin piirissä Venäjällä. Se sijaitsee Vodlajoen varrella 48 kilometriä Puudožista koilliseen. Taajamassa on 1 200 ja kunnassa 2 200 asukasta (vuonna 2011).


title: Kubovo

text: Kubovon kunnan pinta-ala on 1 648,01 neliökilometriä. Se rajoittuu etelässä Puudožin piirin Krivtsyn, lounaassa Puudožin, lännessä Avdejevon ja pohjoisessa Kuganavolokin kuntiin sekä idässä Arkangelin alueeseen.


title: Kubovo

text: Kunnan läpi virtaa Vodlajoki. Järviä ovat muun muassa Bolšoje Šardozero, Rogozero, Kedozero, Nigozero, Leibuška, Livozero, Salmozero ja Sjargozero. Hyötykaivannaisiin kuuluvat graniitti, hiekka ja turve. Suunnitteilla on Vargatšnoje-Korbozerskojen luonnonmuistomerkin perustaminen.


title: Kubovo

text: Keskustaajaman lisäksi kuntaan kuuluvat Kubovskajan ja Vodlan kylät sekä Kubovon uittotyömaan ("Kubovski splavutšastok"), Vodlan ja Porštan asutukset. Toiseksi suurin asutuskeskus on vajaan 900 asukkaan Vodlan taajama. Porštassa ei ole lainkaan vakituista asutusta.


title: Kubovo

text: Kubovon kautta kulkee Puudožin ja Vodlan välinen maantie. Taajamassa toimii metsäteollisuusyrityksiä ja metsänhoitoalueen konttori. Palveluihin kuuluvat lastentarha, keskikoulu ja lääkintäasema.


title: Kubovo

text: Kunnan alueella sijaitsevat Kumbasan ja Padunin kivikautiset asuinpaikat. Kubovskajalla sekä entisillä Rubtsovon, Salman, Kuznetsovskaja-Konetsin, Kuznetsovskaja-Pogostin ja Kuznetsovskaja-Mininon kylillä on historiallisen asutuksen status. Rakennusmuistomerkkeihin kuuluvat 1800-luvun lopulla rakennettu Kubovskajan kirkko sekä vanhat asuinrakennukset.


title: Maannos

text: Maannos on maaperän pintakerros, johon bioottiset ja abioottiset prosessit vaikuttavat. Maannos koostuu eri hiukkaskokoisista maalajeista ja eloperäisestä jätteestä ja on yleensä kerroksellinen. Maannokset ovat monesti varsinkin pintaosaltaan huokoisia ja niissä on sekä ilmaa että vettä. Eri maannokset eroavat huomattavasti muun muassa ravinteikkuudeltaan, kosteudeltaan ja lämpötilaltaan. Suomessa yleisin maannos on havumetsien melko niukkaravinteinen podsoli.


title: Maannos

text: Maannoksen muodostuminen eli maannostuminen tapahtuu maanpinnan ylimmässä osassa. Maannostumisprosesseihin kuuluvat humuksen muodostuminen, rapautuminen, huuhtoutuminen ja rikastuminen. Näissä kaikissa on erilaisia kemiallisia, fysikaalisia ja biologisia tekijöitä. Lisäksi maannostumiseen vaikuttaa erilaisia aktiivisia ja passiivisia tekijöitä. Aktiivisia tekijöitä ovat ilmasto ja erilaiset organismit, kun passiivisia tekijöitä puolestaan ovat alkuperäinen materiaali, pinnanmuodot ja aika. Näiden tekijöiden monimutkaisen toiminnan seurauksena maannos saa kerrosrakenteen, jonka perusteella voidaan erotella eri maannostyypit.


title: Maannos

text: Ihmisen toiminnallakin on erinäisiä vaikutuksia maannostumiseen; laidunnus, kaskeaminen, ojitus, auraus ja ympäristön happamoittaminen voivat kaikki vaikuttaa maannoksen muodostumiseen.


title: Maannos

text: Maannokset ovat kerroksellisia, ja kerrokset ovat syntyneet rapautumisasteestaan erilaisista horisonteista. Maannos jaetaan yleensä A-, B- ja C-horisonttiin. A-horisontissa on humuskerros ja vaalea muuttunut kerros, B-horisontissa rikastumiskerros ja C-horisontissa muuttumaton pohjamaa.


title: Maannos

text: Maannoksen pintaosa on ravinteikasta alueilla, joilla haihtuminen on sademäärää suurempaa, koska vesi ja ravinteet siirtyvät pintaan haihtuneen veden tilalle. Kosteilla alueilla sadevesi huuhtoo yleensä ravinteet syvemmälle maaperään, minkä seurauksena pintaosat jäävät vähäravinteisiksi.


title: Maannos

text: Monissa maissa on omat maannosluokitusjärjestelmänsä, mutta niiden rinnalla on myös joitakin kansainvälisiä luokitusjärjestelmiä, kuten YK:n elintarvike- ja maatalousjärjestö FAO:n luokitus ja WRB-järjestelmä. Maannosten luokittelussa käytetään usein FAO:n järjestelmää, mutta Yhdysvaltain maatalousministeriön luokittelu on myös suosittu.


title: Maannos

text: Suomesta on yleensä tunnistettu neljä päämaannostyyppiä. Ne ovat podsoli, ruskomaannos, ruskopodsoli ja gleimaannos. Podsoli on yleinen kaikkialla havumetsävyöhykkeellä. Podsolin lisäksi eri ilmastovyöhykkeillä on omat yleiset maannostyyppinsä; sademetsien ja savannien maannos on latosoli, aavikoiden aavikkomaannos, välimerenilmaston terra rossa ja kostean lauhkean ilmaston ruskomaannos.


title: Maannos

text: WRB-järjestelmässä on puolestaan 32 pääluokkaa, ja sen kehittämisessä on pyritty ottamaan huomioon se, että luokittelu pystyttäisiin tekemään jo kentällä morfologisten havaintojen perusteella.


title: Hevosenkenkämunuainen

text: Hevosenkenkämunuainen on synnynnäinen häiriö, jossa munuaiset kasvavat yhteen. Sairaus on saanut nimensä siitä, että yhteen kasvavat munuaiset muistuttavat muodoltaan hevosenkenkää. Hevosenkenkämunuaista esiintyy enemmän miehillä kuin naisilla.


title: Hevosenkenkämunuainen

text: Arviolta yhdellä noin 500:sta on hevosenkenkämunuainen. Se pysyy täysin oireettomana 90 prosentilla potilaista. Oireisissa tapauksissa vatsakipu on tyypillisin poikkeavuuden oire. Jos sairaus on oireeton, se ei yleensä vaadi hoitoa.


title: Hevosenkenkämunuainen

text: Hevosenkenkämunuainen itsessään ei ole vaarallinen, mutta se kasvattaa erilaisten munuaissairauksien, esimerkiksi joidenkin syöpien, riskiä. Turnerin oireyhtymästä kärsivistä naisista hevosenkenkämunuainen on arviolta 15 %:lla.